Perak kekal pendirian tidak bekal air ke Pulau Pinang

IPOH, 1 Disember-Kerajaan Perak kekal dengan pendirian untuk tidak membekalkan air mentah ke Pulau Pinang meskipun kerajaan negeri kini adalah campuran antara Barisan Nasional (BN) dan Pakatan Harapan (PH).Menteri Besar Perak, Datuk Seri Saarani Mohamad berkata keputusan tersebut dibuat bersandarkan kajian Lembaga Air Perak Jabatan Pengairan dan Saliran (JPS) dan Tenaga Nasional Berhad (TNB) yang mendapati sungai Perak cukup untuk kegunaan dalam negeri sahaja.

(Menteri Besar Perak, Datuk Seri Saarani Mohamad)

"Ia berkaitan sama ada air yang ada di perak ini mencukupi untuk kegunaan dalaman ataupun tidak. Jika ia berlebihan kita tidak ada masalah untuk bekalkan kepada luar Perak. masalah sekarang ialah kapasiti air sungai Perak hanya mencukupi untuk kegunaan dalaman apatah lagi kita akan membangunkan Perak sebagai sebuah negeri", katanya kepada media.

Beliau berkata demikian ketika program lawatan kerja ke tapak projek rintis penginapan pekerja berpusat (CLQ) di asrama Murni, Jelapang, Ipoh. Beliau berkata demikian ketika diminta mengulas laporan portal dalam talian minggu lalu mengenai gesaan ke atas kerajaan Pulau Pinang supaya perlu meneruskan rundingan pelaksanaan SPRWTS dengan kerajaan Perak yang kini ditadbir secara bersama oleh BN dan PH.Menerusi laporan itu, gesaan itu dibuat oleh Ahli Dewan Undangan Negeri (ADUN) KOMTAR, Teh Lai Heng yang menyifatkan pentadbiran secara bersama antara BN dan PH di Perak kini sebagai peluang keemasan untuk menjayakan projek SPRWTS yang tertangguh sejak 11 tahun lalu


Empat dekad tabur bakti, Pengarah Berita Ehwal Semasa bersara

KUALA LUMPUR, 1 Disember - Pengarah Berita Ehwal Semasa, Zuraida Muhammad Arif menamatkan perhidmatan hari ini.Beliau bersara wajib selepas hampir empat dekad berkhidmat dengan Radio Televisyen Malaysia (RTM).

Zuraida mula berkhidmat pada tahun 1984 di Bahagian Siaran Kawasan Tengah serta Bahagian Pembangunan dan Pertanian, Angkasapuri.Beliau kemudian berpindah ke Unit Pemberitaan TV pada tahun 1994.Sebelum menerajui Bahagian Berita Ehwal Semasa, Zuraida pernah memegang beberapa jawatan penting dalam jabatan termasuk Ketua Editor Berita TV dan Timbalan Pengarah Penyiaran negeri.Meskipun bertukar ke beberapa bahagian namun beliau yang mesra disapa dengan nama 'Kak Zu' akui memiliki minat mendalam dalam bidang pemberitaan.


Kepimpinan tertinggi PDRM adakan pertemuan bersama PM, bincang isu semasa

PUTRAJAYA, 1 Disember - Barisan kepimpinan tertinggi Polis Diraja Malaysia (PDRM) diketuai Ketua Polis Negara (KPN),Tan Sri Acryll Sani Abdullah Sani mengadakan kunjungan hormat ke atas Perdana Menteri, Datuk Seri Anwar Ibrahim di Perdana Putra, Putrajaya.Kunjungan turut dihadiri Timbalan KPN, DIG Tan Sri Razarudin Husain bersama barisan Pengarah Polis Diraja Malaysia yang julung kali diadakan selepas pelantikan Datuk Seri Anwar sebagai PM ke-10 pada 24 November lalu.

PDRM menerusi catatan di Facebook memaklumkan,pertemuan yang diadakan hampir dua jam itu membincangkan isu-isu semasa dan taklimat berhubung keselamatan negara. Turut hadir, Ketua Setiausaha Kementerian Dalam Negeri (KDN), Dato' Sri Wan Ahmad Dahlan Hj. Abdul Aziz dan Setiausaha Polis Malaysia, DCP Dato' Noorsiah Mohd Saaduddin.


Bomoh, sihir dan hamil anak luar nikah diwarta jenayah Syariah di Terengganu

KUALA TERENGGANU, 1 Disember-Amalan perbomohan dan sihir antara empat seksyen baharu yang diwujudkan dalam Enakmen Kesalahan Jenayah Syariah Takzir Terengganu 2001 yang diluluskan Persidangan Dewan Undangan Negeri Terengganu.Pengerusi Jawatankuasa Pelaksanaan Syariah, Pendidikan dan Pengajian Tinggi Terengganu, Datuk Satiful Bahri Mamat berkata, ia diluluskan bagi memperkukuh perundangan syariah di negeri ini.

(Pengerusi Jawatankuasa Pelaksanaan Syariah, Pendidikan dan Pengajian Tinggi Terengganu, Datuk Satiful Bahri Mamat)

"kita dah wujudkan jawatankuasa penyelaras supaya umat islam di Terengganu menggunakan rawatan islam supaya selari di seluruh Terengganu apabila bertemu dengan perawatan islam jangan ada unsur itu (perbomohan)", katanya kepada media.Selain itu, tiga lagi seksyen baharu lain yang turut diwartakan adalah  kesalahan pengkid, hamil anak luar nikah dan persediaan melakukan liwat.Beliau berkata demikian selepas Sidang DUN Terengganu.Kali terakhir Enakmen Kesalahan Jenayah Syariah Takzir Terengganu 2001 digubal pada tahun 2016 melibatkan lima seksyen sahaja.


Kerajaan Selangor agihkan hampir RM26 juta kepada 742 sekolah tahun ini kata Amiruddin

SHAH ALAM, 1 Disember-Hampir RM26 juta telah diagihkan kepada 742 buah sekolah menerusi program bantuan sekolah pada tahun ini.Menteri Besar Selangor, Datuk Seri Amirudin Shari berkata daerah paling banyak menerima manfaat ialah di Petaling iaitu 222 buah sekolah dengan peruntukan RM7.04 juta, diikuti 134 sekolah di Klang sebanyak RM6.18 juta dan 102 buah sekolah di Hulu Langat membabitkan peruntukan kira-kira RM3.9 juta.“Secara keseluruhan, 742 sekolah membabitkan RM25.819 juta untuk bantuan telah disalurkan pada tahun ini,” katanya pada sidang Dewan Negeri Selangor hari ini.

(Menteri Besar Selangor, Datuk Seri Amirudin Shari ketika menjawab soalan di DUN Selangor)

Amirudin turut memaklumkan bantuan sekolah turut diserahkan menerusi beberapa siri Jelajah Selangor Penyayang yang bermula 19 Jun lalu di Hulu Langat hingga 30 Oktober di Sepang.Beliau menjawab pertanyaan ADUN Pandamaran Leong Tuck Chee berhubung jumlah sekolah yang memohon bantuan dan peruntukan diluluskan dalam Sidang Dewan Undangan Negeri (DUN) Selangor di Shah Alam.


Pemberian subsidi menggunakan e-baucer, elak berlaku ketirisan dan penyeludupan

KUALA LUMPUR, 1 Disember - Cadangan memperkenal pemberian subsidi menggunakan e-baucer mampu memastikan insentif tersebut hanya diterima individu layak.Pensyarah Perakaunan dan Tadbir Urus, Putra Business School, Dr. Ahmed Razman Abdul Latif berkata inisiatif kerajaan dalam memberi subsidi haruslah kepada golongan yang benar-benar memerlukan.

"Saya melihat yang lebih penting sekarang ini, mengintegrasikan pangkalan data di bawah Jabatan Perdana Menteri, di bawah Kementerian Kewangan dan ada juga kalau kita lihat golongan M40 yang mengalami kesukaran untuk menangani masalah kos sara hidup terutama sekali yang duduk di bandar," katanya dalam program Selamat Pagi Malaysia.Tambah Ahmed Razman, penggunaan e-baucer juga dilihat dapat mengatasi masalah ketirisan dan penyeludupan.


RM1.2 juta berjaya diselamatkan atas tuntutan palsu, KPT hargai pegawai berintegriti

PUTRAJAYA, 1 Disember - Sebanyak RM1.2 juta berjaya diselamatkan daripada dibayar atas tuntutan palsu yang dikemukakan kepada Kementerian Pengajian Tinggi (KPT), sejak 2020 hingga 2021.Ini sekali gus mengelak kerugian yang boleh menjejaskan reputasi KPT dan perkhidmatan awam secara keseluruhan.Menurut Ketua Setiausaha KPT, Datuk Seri Abdul Razak Jaafar perbuatan tersebut dikesan hasil kecekapan pegawai-pegawai yang berintegriti di kementerian berkenaan.

"Tuntutan itu tidak sepatutnya dibuat ataupun tuntuan palsu yang diketahui pihak yang menemui perkara ini yang menghubungi kita iaitu unit integriti di pihak kami dan pihak akhir adalah Jabatan Akauntan Negara."Di peringkat itulah pegawai yang terlibat dalam mengenal pasti perkara ini dan pembayaran tidak dibuat dan di sinilah kita dapat menyelamatkan daripada membuat pembayaran yang tidak sepatutnya daripada pihak berkenaan," katanya ketika ditemui pemberita selepas Majlis Sambutan Hari Integriti Nasional Peringkat Kementerian Pengajian Tinggi, Tahun 2022, di sini.Pada majlis tersebut, seramai 17 warga kerja KPT dianugerahkan Sjil Kompetensi Berasaskan Integriti sempena Hari Integriti Nasional 2022.Mereka yang menerima anugerah itu juga turut akan diberi keutamaan dan pertimbangan untuk pengiktirafan sesuai seperti kenaikan pangkat, pencalonan pingat dan lain-lain ganjaran.


Jangkitan baharu HIV atau AIDS berkurangan 70%

SEREMBAN, 1 Disember - Jangkitan baharu HIV atau AIDS di negara ini mencatatkan penurunan sebanyak 70 peratus dalam tempoh 20 tahun kebelakangan ini, kata Timbalan Ketua Pengarah Kesihatan (Kesihatan Awam) Datuk Dr Norhayati Rusli.Beliau berkata rawatan ubat antiretroviral (ARV) kepada orang yang hidup dengan HIV (ODHA) telah dipertingkatkan kepada 66 peratus pada tahun lepas berbanding 28 peratus pada 2015."Kadar penurunan kes HIV dan peningkatan liputan rawatan ini masih belum mencukupi untuk negara membendung AIDS sehingga ia tidak lagi menjadi isu kesihatan awam menjelang 2030."Ketidaksamaan masih menjadi penghalang kepada usaha ini. Justeru, dalam memastikan kesaksamaan dicapai, ketersediaan, kualiti dan kesesuaian perkhidmatan rawatan, ujian dan pencegahan HIV mesti dipertingkatkan," katanya berucap pada Majlis Sambutan Hari AIDS Sedunia Peringkat Kebangsaan 2022 bertemakan ‘Equalize: Kesaksamaan untuk kesihatan bagi mengakhiri AIDS’ di sini.Dr Norhayati berkata uji dan rawat HIV terus diperkukuh dan dipertingkatkan dengan memperkenalkan saringan HIV kendiri untuk menarik lebih ramai kalangan populasi kunci dan pasangan menjalani saringan dan seterusnya rawatan.Beliau berkata perkhidmatan Differentiated HIV Services for Key Populations (DHSKP) Model KK 2.0 yang dilaksanakan di 31 klinik kesihatan dengan kerjasama pintar kerajaan dan badan bukan kerajaan (GONGO) akan diperluas bagi meningkatkan penyampaian perkhidmatan."Konsep U=U atau ‘Undetectable = Untransmittable’ adalah konsep penting dan terbukti berkesan dalam mengekang jangkitan HIV. ODHA yang mengambil ubat ARV mengikut jadual ditetapkan, boleh hidup seperti individu normal (tanpa HIV) kerana virus tidak lagi dikesan dan secara amnya tidak boleh menjangkiti individu lain," katanya.Menurut Dr Norhayati bagi pasangan kepada ODHA, rawatan Rawatan PrEP (Pre-Exposure Prophylaxis) akan dimulakan di klinik kesihatan pada 2023.Katanya rawatan PrEP berkemampuan untuk mengurangkan risiko mendapat jangkitan HIV melalui seks sebanyak kira-kira 99 peratus apabila diambil mengikut preskripsi yang ditetapkan.Selain itu, program Pengurangan Stigma dan Diskriminasi melalui Pendekatan Peningkatan Kualiti yang dijalankan di fasiliti kesihatan turut berjaya mengurangkan stigma dan diskriminasi terhadap ODHA dalam kalangan kakitangan kesihatan.

rawatan ubat antiretroviral (ARV) kepada orang yang hidup dengan HIV (ODHAtelah dipertingkatkan kepada 66 peratus pada tahun lepas/(FOTO HIASAN)

Jelasnya program itu diperluas di 55 fasiliti kesihatan di seluruh negara dan dijangka diperluas ke semua fasiliti kesihatan pada masa akan datang.Beliau berkata kerajaan akan terus menerajui kepimpinan dan memberikan komitmen penuh dalam agenda negara menangani HIV dan merealisasikan kesaksamaan ke arah matlamat mengakhiri AIDS menjelang 2030. - BERNAMA


Mayat kanak-kanak lemas jatuh pelantar ikan berjaya ditemukan

HUTAN MELINTANG, 1 Disember- Mayat seorang kanak-kanak lelaki berusia 7 tahun yang dipercayai lemas selepas terjatuh dari Pelantar Ikan Seng Lee, di sini ditemukan pada pukul 11.16 pagi tadi.Kanak-kanak warga Rohingya itu ditemukan terapung oleh nelayan kira-kira 600 meter dari lokasi mangsa dipercayai terjatuh.Jabatan Bomba dan Penyelamat Malaysia (JBPM) Perak berkata, pihaknya menerima maklumat awal berhubung kejadian pada pukul 7.08 minit pagi.

(Mayat mangsa ditemukan dalam keadaan terapung)

"Sepasukan pegawai dan anggota dari Balai Bomba dan Penyelamat (BBP) Hutan Melintang dibantu BBP Teluk Intan dikejarkan ke lokasi sebaik panggilan kecemasan diterima. Operasi mencari dan menyelamat (SAR) dilakukan menggunakan teknik pencarian di permukaan dalam radius 1 kilometer dari lokasi mangsa dipercayai terjatuh," katanya menerusi kenyataan.Mayat mangsa ditemukan dalam keadaan terapung dan dibawa naik ke jeti sebelum diserahkan kepada pihak polis untuk tindakan lanjut.


APMM Kelantan gagalkan cubaan seludup rokok bernilai RM1 juta

PASIR PUTIH, 1 Disember-Agensi Penguatkuasaan Maritim Malaysia (APMM) Kelantan berjaya menggagalkan cubaan menyeludup rokok putih dianggarkan bernilai lebih RM1 juta termasuk cukai, semalam. Kejayaan rampasan ke atas kotak – kotak mengandungi 1 juta batang rokok putih seludup itu hasil Op Khas di lakukan di perairan Tumpat bermula sekitar pukul 3.30 pagi hingga 6.10 pagi.

(Hasil rampasan rokok putih dianggarkan bernilai lebih RM1 juta)

Turut di rampas dua buah lori di percayai digunakan untuk membawa keluar barangan seludup.

Menurut Pengarah APMM Negeri, Kapten Maritim Syed Nor Adli Syed Ab. Rahman, pihaknya mengesan sebuah bot pancung berkuasa kuda tinggi yang dikendalikan dua lelaki dalam keadaan mencurigakan bergerak laju menuju ke muara Tumpat seterusnya memasuki alur Sungai Tambun yang lebih cetek bagi meloloskan diri. Usaha mengesan bot terbabit bagaimanapun gagal sebelum pihaknya menemui dua buah lori yang di tinggalkan, sarat dengan muatan bungkusan kotak mengandungi rokok putih. "Pemeriksaan mendapati lori pertama membawa 70 bungkusan plastik hitam dan lori kedua membawa 30 bungkusan plastik hitam, kesemua 100 bungkusan tersebut mengandungi lebih kurang 1 juta batang rokok putih dan disyaki tidak bercukai. Jenis rokok ini dipercayai untuk dipasarkan disekitar beberapa buah negeri di Semenanjung Malaysia", katanya kepada media. Tiada sebarang tangkapan dapat dibuat dan kes berkenaan disiasat di bawah Akta Kastam 1967.Beliau berkata demikian pada sidang akhbar di Pejabat APMM, Kelantan hari ini.


Belanjawan Johor 2023 catat lebihan RM2.44 juta

ISKANDAR PUTERI, 1 Disember- Kerajaan negeri hari ini membentangkan Belanjawan Johor 2023 yang merupakan belanjawan lebihan RM2.44 juta selepas dua tahun berturut-turut mempersembahkan belanjawan defisit pada persidangan Dewan Undangan Negeri (DUN) Johor, hari ini.Kali terakhir kerajaan Johor membentangkan belanjawan lebihan ialah Belanjawan 2020 pada November 2019. Menteri Besar Johor Datuk Onn Hafiz Ghazi berkata hasil negeri pada tahun hadapan dijangka kira-kira RM1,734.18 juta dengan unjuran perbelanjaan negeri pada tahun 2023 ialah kira-kira RM1,731.74 juta, yang kemudiannya mencatatkan lebihan sebanyak RM2.44 juta.Membentangkan Belanjawan 2023 buat kali pertama, beliau berkata anggaran hasil pada tahun hadapan dijangka meningkat sebanyak 3.75 peratus manakala perbelanjaan mengurus bagi tempoh yang sama menurun sebanyak 11.56 peratus.Onn Hafiz berkata belanjawan tersebut yang bertemakan “Maju Johor: Makmur Bersama Rakyat” disifatkan sebagai satu kesinambungan perjuangan yang memartabatkan pertumbuhan ekonomi Johor yang gemilang.“Sebagai kerajaan yang prihatin, saya akan perincikan pelbagai inisiatif dalam Belanjawan Johor 2023 ini yang bertujuan untuk mengurangkan impak ekonomi global serta memastikan sasaran pertumbuhan dapat dipacu yang insya-Allah akan mempertingkatkan kesejahteraan Bangsa Johor,” kata beliau ketika berucap pada Mesyuarat Keempat (Belanjawan 2023) Penggal Persidangan Pertama DUN Johor ke-15 di Bangunan Sultan Ismail, Kota Iskandar, di sini hari ini.Onn Hafiz berkata perbelanjaan negeri tahun hadapan terdiri daripada perbelanjaan pembangunan sebanyak RM600 juta manakala perbelanjaan mengurus sebanyak RM1.126 bilion.“Belanjawan Johor 2023 ini dirangka dengan 3.8 juta rakyat Johor sentiasa berada di hati dan benak fikiran kerajaan negeri Johor. Suara hati, jiwa dan minda mereka kita selami bersama keadaan dan situasi semasa maka lahirlah Belanjawan Johor 2023 ini.

(Menteri Besar Johor Datuk Onn Hafiz Ghazi / FOTO UNIT MEDKOM MB JOHOR)

“Kita berada dalam keadaan ekonomi yang mencabar (tahun hapadan). Apa yang penting adalah kita perlu menyediakan perancangan ekonomi yang mampan, berdaya tahan serta reserve simpanan yang mencukupi bagi menghadapi pelbagai cabaran mendatang,” kata beliau tambahnya ekonomi Malaysia pastinya tidak terkecuali daripada berhadapan dengan impak yang sama.Meskipun negara berada dalam fasa pemulihan, ketidaktentuan ekonomi global ini tentunya memberi kesan kepada pertumbuhan ekonomi negara termasuk negeri Johor yang berekonomi terbuka, kata Onn Hafiz. -BERNAMA


19 penagih dadah berjaya ditahan di Kuala Kedah

KUALA KEDAH, 12 Disember - Agensi Penguatkuasaan Maritim Malaysia (APMM) Zon Maritim Kuala Kedah dan Agensi Antidadah Kebangsaan (AADK) daerah Kota Setar dan Pokok Sena menahan seramai 19 penagih dadah di sekitar peraian di sini, semalam.Tangkapan dibuat dalam Operasi Bersepadu bersama APMM Zon Maritim Kuala Kedah dan AADK daerah Kota Setar dan Pokok Sena, dalam usaha membanteras aktiviti penagihan dadah dalam kalangan komuniti nelayan.Timbalan Pengarah Bahagian Operasi Zon Maritim Kuala Kedah, Leftenan Maritim Zool Hilmi Mohd Nadzir berkata sebuah bot nelayan tempatan Kelas B turut ditahan atas kesalahan bawah Akta Perikanan 1985. Kesemua yang ditahan merupakan warga tempatan berusia antara umur 25 hingga 50 tahun  dan didapati positif dadah jenis methaphetamine.

(Operasi membabitkan serbuan di jeti-jeti bot sekitar muara Kuala Kedahserta pemeriksaan secara rawak ke atas bot nelayan tempatan yang berada di sekitarnya)

Maritim Malaysia tidak akan berkompromi terhadap sebarang aktiviti yang melanggar undang-undang di perairan negara.


Penjawat awam Johor terima bonus RM1,000

JOHOR BAHRU, 1 Disember- Kerajaan Johor mengumumkan pembayaran bonus RM1,000 kepada kira-kira 13,400 penjawat awam di negeri itu.Menteri Besar Johor, Datuk Onn Hafiz Ghazi berkata pembayaran berkenaan dibuat dua kali iaitu pada hujung bulan ini dan sebelum Hari Raya Aidilfitri tahun depan.Onn Hafiz berharap pemberian itu memberi motivasi kepada penjawat awam negeri untuk terus memberikan perkhidmatan yang cemerlang.

"Bantuan khas kewangan ini juga akan dipanjangkan kepada semua guru Kelas Al-Quran dan Fardu Ain (KAFA), petugas pusat pemulihan dalam komuniti dan guru tadika Islam," katanya pada persidangan Dewan Undangan Negeri (DUN) Johor, di sini.

Terdahulu, Onn Hafiz membentangkan Belanjawan Johor 2023 bertemakan Maju Johor, Makmur Bersama Rakyat, melibatkan belanjawan lebihan RM2.44 juta.Johor diunjurkan mengutip hasil RM1.734 bilion dengan perbelanjaan sebanyak RM1.731 bilion.


Polis siasat video kibar Jalur Gemilang bersama bendera Israel

KUALA LUMPUR, 1 Disember- Polis membuka satu kertas siasatan berhubung video sekumpulan individu menyanyikan lagu Negaraku sambil mengibarkan Jalur Gemilang bersama bendera Israel yang tular dalam media sosial.Timbalan Ketua Polis Daerah Petaling Jaya Supt Ku Mashariman Ku Mahmood berkata siasatan dilakukan susulan laporan yang diterima daripada seorang lelaki warga tempatan Selasa lepas setelah melihat video yang berdurasi 47 saat itu.“Siasatan awal mendapati kejadian itu berlaku pada September lepas ketika sekumpulan warga tempatan mengadakan lawatan ke Tasik Galilee yang terletak dalam kawasan jajahan Israel, dikendalikan sebuah agensi pelancongan tempatan.“Semasa lawatan, lagu Negaraku dipasang dan dinyanyikan sambil bendera Malaysia dikibarkan. Video ini dipercayai ditularkan semula untuk dikaitkan dengan isu Israel yang sedang panas sekarang,” katanya dalam kenyataan di sini hari ini.

(Tangkap layar video tular menunjukkan lagu Negaraku dinyanyikan ketika bendera Malaysia dan Israel dinaikkan bersama)

Beliau berkata siasatan dilakukan mengikut Seksyen 8 Akta Lagu Kebangsaan 1968 dan Seksyen 233 Akta Komunikasi dan Multimedia 1988.Ku Mashariman turut menasihati orang ramai supaya tidak mengeluarkan sebarang kenyataan serta menyebarkan video berkenaan di mana-mana platform bagi mengelakkan apa-apa spekulasi dan provokasi yang boleh menggugat ketenteraman awam.


Daya tahan institusi perbankan disokong kualiti aset kukuh - BNM

KUALA LUMPUR, 1 Disember- Permodalan institusi perbankan terus kukuh untuk menyokong pemulihan ekonomi negara dan menghadapi sebarang kemungkinan tekanan.Dengan lebihan penampan modal sebanyak RM123.1 bilion, Bank Negara Malaysia ; BNM berkata, institusi perbankan akan terus menyokong aliran kredit ke dalam ekonomi.Laporan Sorotan Bulanan Oktober 2022 oleh bank pusat menjelaskan, daya tahan institusi perbankan terus disokong kualiti aset yang kukuh.Setakat akhir Oktober 2022, sistem perbankan mencatatkan jumlah peruntukan dan rizab kawal selia sebanyak RM41.9 bilion.Pembiayaan bersih meningkat 5.7 peratus pada Oktober, mencerminkan pertumbuhan dalam pinjaman terkumpul dan bon korporat yang lebih tinggi.Sementara itu, pertumbuhan eksport kekal berterusan pada Oktober dengan mencatat pertumbuhan 15%.Pada masa depan, pertumbuhan global yang sederhana dan harga komoditi lebih rendah dijangka menjejaskan pertumbuhan eksport negara.Namun, kepelbagaian eksport merentas produk dan pasaran akan mengimbangi kesan tersebut.Inflasi keseluruhan pula berkurangan kepada 4% bulan lepas berikutan redanya kesan asas dalam inflasi elektrik.Inflasi teras meningkat sedikit kepada 4.1%, disumbangkan oleh perkhidmatan dan barangan berkaitan makanan.


Banjir kilat di Kuala Pilah, tiada PPS dibuka

KUALA PILAH, 1 Disember- Seramai 11 penduduk daripada tiga keluarga terjejas akibat banjir kilat di Kampung Keru, Batu Kikir, di sini malam tadi.Pengarah Angkatan Pertahanan Awam (APM) Negeri Sembilan, Leftenan Kolonel (PA) Mohd Nazri Mes Kam menerusi kenyataan berkata kediaman penduduk yang berada di kawasan rendah dan berdekatan sungai, dimasuki air dengan cepat.

(Foto Pengairan dan Saliran Negeri Sembilan)

"Air naik dengan cepat sehingga ke paras 0.5 meter dan tiada pusat pemindahan sementara (PPS) dibuka," katanya.Hujan lebat sejak petang semalam menyebabkan banjir kilat di kawasan tersebut.Dalam kejadian berasingan, Mohd Nazri berkata tiga kereta terjatuh ke dalam gaung akibat tanah runtuh di Taman Bukit Berlian pada pukul 2.15 pagi tadi.Insiden terbabit turut menyebabkan keretakan jalan sepanjang 30 meter disebabkan mendapan dan pergerakan tanah di lokasi tersebut.Tiada mangsa dilaporkan cedera dalam insiden berkenaan.


Mahkamah Tinggi tetapkan 15 hari, perbicaraan kes Rosmah Mansor

KUALA LUMPUR, 1 Disember - Perbicaraan kes pengubahan wang haram dan pengelakan cukai yang dihadapi Datin Seri Rosmah Mansor ditetapkan selama 15 hari bermula 12 Mei tahun hadapan.Tarikh itu ditetapkan Hakim Mohamed Zaini Mazlan ketika pengurusan kes hari ini dengan dihadiri Timbalan Pendakwa Raya Poh Yih Tinn dan peguam Datuk Geethan Ram Vincent, yang mewakili Rosmah."Mahkamah menetapkan perbicaraan pada 12 Mei; 28 dan 30 Jun; 6, 7, 27, 28 dan 31 Julai; 1, 2, 11, 24 dan 25 Ogos serta 7 dan 8 September 2023," kata hakim itu yang turut menetapkan 20 Februari depan untuk pengurusan kes berkenaan.Bagaimanapun, Hakim Mohamed Zaini berkata tarikh perbicaraan itu bergantung kepada rayuan Rosmah di Mahkamah Rayuan yang ditetapkan untuk pengurusan kes pada 23 Disember ini.

Isteri bekas Perdana Menteri Datuk Seri Najib Tun Razak itu merayu terhadap dua keputusan Hakim Mohamed Zaini pada 14 Disember 2021 dan 25 April lepas yang menolak permohonan Rosmah bagi beliau menarik diri daripada mendengar kes berkenaan.Terdahulu, Poh memaklumkan kepada mahkamah, pihak pendakwaan akan memanggil 15 saksi untuk memberi keterangan dalam perbicaraan kes tersebut.


Wanita, aset produktiviti negara - Raja Muda Perlis

(Tuanku Syed Faizuddin Putra Jamalullail bertitah pada perasmian Webinar Yayasan Tuanku Fauziah (YTF)

KANGAR, 1 Disember- Golongan wanita perlu mengurus emosi dengan bijak seperti sentiasa berfikiran positif serta bersikap tenang. Selain itu, wanita juga perlu diberi pendedahan dan kesedaran berkaitan gejala ketidakseimbangan hormon yang memberi kesan kepada gaya hidup dan penampilan serta pemilihan produk kosmetik kecantikan bersesuaian yang memerlukan pengawasan profesional kesihatan.Raja Muda Perlis, Tuanku Syed Faizuddin Putra Jamalullail bertitah, sebagai usaha dalam memartabatkan insan bernama wanita di mana jua persada dunia, penjagaan diri seseorang wanita sangatlah penting. Langkah pencegahan awal perlu dilakukan dengan mengamalkan gaya hidup sihat iaitu mengambil makanan yang sihat serta bersenam dan lakukan saringan kesihatan berkala. Wanita yang sihat mempunyai nilai yang tinggi serta menjadi aset dalam meningkatkan produktiviti negara. Usaha untuk memperkasa kesihatan wanita kini menjadi semakin mencabar berikutan peranan wanita kini semakin meluas dan pelbagai tanggungjawab perlu digalas.Demikian titah baginda ketika merasmikan Webinar Yayasan Tuanku Fauziah (YTF) bertajuk  “Wanita Sihat, Anggun, Berkarisma”di Auditorium Syed Mahmood, Jabatan Kesihatan Negeri Perlis.

(Tuanku Syed Faizuddin Putra Jamalullail mengambil foto kenangan bersama peserta Webinar Yayasan Tuanku Fauziah (YTF) bertajuk  “Wanita Sihat, Anggun, Berkarisma”di Auditorium Syed Mahmood, Jabatan Kesihatan Negeri Perlis)


Kompleks Angkasapuri terima lawatan rasmi daripada TNSP

KUALA LUMPUR, 1 Disember - Tim Naziran Sasaran Penting (TNSP) yang diketuai Ketua Pengarah Keselamatan Kerajaan Jabatan Perdana Menteri, Pejabat Ketua Pegawai Keselamatan Kerajaan Malaysia (CGSO), Polis Polis Diraja Malaysia (PDRM), Majlis Keselamatan Negara (MKN), Kementerian Dalam Negeri (KDN), Suruhanjaya Komunikasi dan Multimedia Malaysia (MCMC) dan Angkatan Tentera Malaysia (ATM) mengadakan lawatan rasmi serta tinjauan keselamatan di Kompleks Angkasapuri, Kuala Lumpur hari ini.Ketua Pengarah Penyiaran Radio Televisyen Malaysia (RTM), Datuk Che Roslan Che Daud turut mengiringi Ketua Pengarah Keselamatan Kerajaan Pejabat Ketua Pegawai Keselamatan Kerajaan Malaysia, Tuan Rahimi Ismail.Mereka dibawa meninjau ke bangunan Wisma Berita dan Transmission Operator Centre (TOC) dan Wisma Radio.Menerusi lawatan itu juga TSNP diberi penerangan termasuk perancangan keselamatan untuk masa hadapan serta kontigensi dan pemeriksaan penyakit berjangkit (COVID-19) ke atas kakitangan dan kontraktor di Kompleks Angkasapuri.

Semua pegawai TNSP terlebih dahulu diberi taklimat mengenai operasi dan keselamatan di Kompleks Angkasapuri yang menempatkan fasiliti penyiaran radio dan televisyen seperti di Wisma Radio, Wisma TV, Wisma Berita, Auditorium dan lain-lain milik RTM.


Lantikan penjawat awam Sarawak berdasarkan merit

KUCHING, 1 Disember- Sistem pengambilan serta pelantikan kakitangan Perkhidmatan Awam Sarawak dilaksana berdasarkan merit. Menurut Timbalan Premier Sarawak, Datuk Amar Awang Tengah Ali Hasan, kelayakan, keupayaan dan kompetensi individu yang memohon diutamakan tanpa mengira faktor kuota, bangsa atau latar belakang."Tadbir urus perkhidmatan itu dalam sistem pemilihan, pembangunan dan kenaikan pangkat dilaksanakan dengan baik dan teratur. Kerajaan negeri akan terus berusaha menambah baik perkhidmatan tersebut dari masa ke masa," katanya kepada pemberita ketika sesi penggulungan pada Persidangan Dewan Undangan Negeri (DUN) Sarawak berkaitan bajet negeri tahun depan, di sini.

Buat masa ini, Perkhidmatan Awam Sarawak dianggotai pegawai dari semua kaum dan bangsa termasuk etnik minoriti seperti Kajang, Mierek, Saban dan Tagal. Suruhanjaya Perkhidmatan Awam Negeri yang ditubuhkan di bawah Artikel 36 Perlembagaan Sarawak, merupakan suruhanjaya bebas mengurus dan memantau urusan pengambilan, kenaikan pangkat dan disiplin penjawat awam negeri.


JPS ramal banjir di Kelantan, Terengganu hari ini dan esok

KUALA LUMPUR, 1 Disember- Jabatan Pengairan dan Saliran (JPS) meramalkan kemungkinan berlaku banjir di beberapa kawasan di Terengganu dan Kelantan, hari ini dan esok.Menurut JPS, banjir akan berlaku jika hujan berterusan di lembangan Sungai Setiu, Sungai Dungun, Sungai Kemaman, Sungai Paka, Sungai Besut yang kesemuanya di Terengganu dan Sungai Golok di Rantau Panjang, Kelantan.Ramalan itu berdasarkan makluman ramalan hujan Jabatan Mateorologi Malaysia dan hasil simulasi model ramalan banjir.

"Di Terengganu, beberapa kawasan berisiko banjir hari ini ialah daerah Setiu mulai pukul 5.00 petang, manakala Kampung Permaisuri, Kampung Nyatoh dan kawasan sekitarnya mulai pukul 8.00 malam. JPS juga meramalkan kawasan dijangka berlaku banjir di Kelantan adalah di daerah Pasir Mas (Kampung Lubok Stol dan kawasan sekitarnya) mulai pukul 12.00 tengah hari manakala kawasan sekitar Kampung Kubang Pak Hitam, Kampung Tok Deh, Kampung Lanchang, Kampung Siput mulai pukul 9.00 pagi," kata JPS menerusi kenyataannya.Banjir yang diramalkan boleh berlaku lebih awal atau lewat dari masa yang dijangkakan. Amaran tersebut dikeluarkan untuk membolehkan penduduk di kawasan terlibat berwaspada dan mematuhi arahan pihak berkuasa atau agensi pengurusan bencana banjir.


MSAM 2022 berjaya tarik lebih 100,000 pengunjung

PORT DICKSON, 1 Disember- Acara Minggu Saham Amanah Malaysia (MSAM) 2022 mampu meningkatkan tahap literasi kewangan masyarakat setempat.Menteri Besar Negeri Sembilan, Datuk Seri Aminuddin Harun berkata ia menerusi manfaat diperoleh daripada program yang menerangkan mengenai aspek pelaburan dan perancangan kewangan.Ia khususnya pelaburan dalam syarikat di bawah Permodalan Nasional Berhad yang seterusnya akan diagihkan kepada pemegang unit menerusi pengagihan pendapatan.

(Foto YAB Menteri Besar Negeri Sembilan)

"Program yang dilihat penting itu mendapat sambutan menggalakkan daripada penduduk khususnya masyarakat di kawasan Port Dickson dan Negeri Sembilan," katanya kepada pemberita pada acara MSAM, di sini.Lebih 120,000 telah berkunjung sepanjang tujuh hari penganjuran MSAM 2022.


Kerajaan Johor sedia bantu mangsa ribut melalui tabung bencana

(Datuk Mohd Jafni Md Shukor/FOTO FAIL BERNAMA)

JOHOR BAHRU, 1 Disember- Kerajaan Johor bersedia untuk membantu sejumlah penduduk di Johor Bahru dan Iskandar Puteri yang terjejas akibat ribut, petang semalam, menerusi tabung bencana negeri.Pengerusi Jawatankuasa Perumahan dan Kerajaan Tempatan Johor Datuk Mohd Jafni Md Shukor berkata setakat ini terdapat 20 buah rumah di Kampung Pasir, 21 unit rumah teres di Taman Tun Aminah, di sini dan 19 unit Flat Pekaka di Iskandar Puteri, yang dikesan mengalami kerosakan bumbung akibat ribut.Bagaimanapun beliau berkata setakat ini tiada pusat pemindahan sementara (PPS) dibuka ekoran kejadian ribut pada 3.30 petang itu, dan menjelaskan Skuad Kilat Majlis Bandaraya Johor Bahru (MBJB) dan Majlis Bandaraya Iskandar Puteri (MBIP), bertindak pantas membantu membersihkan rumah penduduk."Tindakan awal kerajaan negeri di peringkat majlis bandar raya antaranya skuad kilat yang bertindak pantas datang membantu membersihkan struktur rumah yang rosak."Bagi rumah flat mungkin boleh guna tabung bencana untuk baiki kerosakan segera, itu tanggungjawab kerajaan negeri untuk bantu...rumah persendirian biasanya di peringkat Pegawai Daerah juga boleh menggunakan tabung itu juga,” katanya kepada pemberita ketika melawat rumah penduduk terjejas di Kampung Pasir, di sini, malam tadi.Turut serta Datuk Bandar MBJB Datuk Mohd Noorazam Osman dan Ahli Parlimen Iskandar Puteri Liew Chin Tong.

(Datuk Mohd Jafni (dua, kiri) bersama Datuk Mohd Noorazam (kiri) dan Liew Chin Tong (dua, kanan), melihat kedai kereta terpakai yang mengalami kerosakkan akibat hujan lebat serta ribut di Jalan Skudai Kampung Pasir/FOTO BERNAMA)

Sementara itu, Mohd Jafni berkata penduduk yang terjejas perlu membuat laporan polis dan menyenaraikan segala kerosakan yang dialami, sebelum merujuk kepada ketua kampung dan ketua penghulu untuk tindakan lanjut."Ketua kampung dan ketua penghulu ialah mediator dengan Pegawai Daerah, dan mereka akan adakan mesyuarat di peringkat bencana daerah untuk melihat semua kos yang akan terlibat," katanya.Ribut yang berlaku petang semalam telah menyebabkan sejumlah rumah, kedai serta harta benda seperti kereta dilaporkan rosak teruk susulan ribut dan hujan lebat.-BERNAMA


Bas Smart Selangor, jumlah pengguna meningkat kepada 4.45 juta

SHAH ALAM, 1 Disember- Jumlah pengguna Bas Smart Selangor menunjukkan trend peningkatan tahun ini selepas pelaksanaan Perintah Kawalan Pergerakan.Setakat 30 September lalu, 4.45 juta pengguna menggunakan bas Smart Selangor berbanding 4.31 juta pada tahun lalu.Exco Pengangkutan Awam, Ng Sze Han berkata perkhidmatan itu merupakan salah satu inisiatif membantu mengurangkan kos perjalanan pekerja dan rakyat Selangor berklasifikasi B40."Selain daripada itu, kerajaan negeri juga dalam peringkat kajian bagi mengenal pasti inisiatif lain yang boleh diperkenalkan."Ini bagi meringankan beban rakyat negeri Selangor dan tenaga kerja negeri Selangor terutamanya kepada golongan yang memerlukan."Perkara ini memerlukan penelitian dan analisa yang terperinci memandangkan ia melibatkan peruntukan kewangan negeri Selangor," katanya.

Beliau berkata demikian pada sidang Dewan Negeri Selangor, di sini.


Skim Keselamatan Sosial Suri Rumah dilaksana bermula hari ini

KUALA LUMPUR, 1 Disember- Pertubuhan Keselamatan Sosial (Perkeso) melaksanakan Skim Keselamatan Sosial Suri Rumah (SKSSR) mulai hari ini, sejajar dengan matlamat menyediakan dan membangunkan keselamatan sosial yang komprehensif serta inklusif di Malaysia.Perkeso menerusi kenyataan memberitahu, skim berkenaan menyediakan perlindungan kepada golongan suri rumah apabila berhadapan bencana pekerjaan dan keilatan sewaktu melakukan urusan rumah tangga.Pelaksanaan SKSSR yang diperuntukkan di bawah Akta Keselamatan Sosial Suri Rumah 2022 (Akta 838) itu turut menjadikan Malaysia antara empat negara di dunia yang menyediakan perlindungan sosial khusus bagi golongan wanita dalam pelbagai bentuk skim dan faedah.Memperincikannya, Ketua Eksekutif Perkeso, Datuk Seri Dr Mohammed Azman Aziz Mohammed berkata skop "suri rumah" di bawah akta itu adalah luas.Ini kerana ia terbuka kepada wanita sama ada berkahwin atau belum dan menguruskan rumah tangga sepenuh masa atau tidak; merangkumi isteri, janda atau balu, ibu tunggal dan wanita bujang yang berkerjaya atau suri rumah sepenuh masa.

Mereka yang layak hanya perlu membuat bayaran caruman RM120 setahun secara 'in advance' bagi menerima perlindungan selama 12 bulan berturut-turut serta memastikan mereka memenuhi syarat kelayakan menerima faedah.Untuk mendaftar dan mencarum di bawah skim tersebut, suri rumah mestilah warga Malaysia atau pemastautin tetap yang berumur kurang daripada 55 tahun.Untuk maklumat lanjut, orang ramai boleh layari laman sesawang rasmi Perkeso di www.perkeso.gov.my atau hubungi talian khidmat pelanggan Perkeso 1-300-22-8000.


MCMC, PDRM panggil pengurusan TikTok berhubung video berbaur provokasi

KUALA LUMPUR, 30 November- Suruhanjaya Komunikasi dan Multimedia Malaysia (MCMC) dengan kerjasama Polis Diraja Malaysia (PDRM) telah memanggil pihak pengurusan TikTok untuk memberikan penjelasan berhubung penularan tiga klip video berbaur provokasi mengenai amaran rusuhan 13 Mei 1969. MCMC dalam kenyataan memaklumkan penyebaran kandungan berbaur provokasi itu dengan niat mencetuskan ketidakharmonian, kebencian, prejudis dan perasaan orang lain adalah satu kesalahan di bawah Kanun Keseksaan (Akta 574) yang boleh dikenakan hukuman denda atau penjara atau kedua-duanya sekali jika sabit kesalahan."Sebarang penyebaran kandungan video sedemikian merupakan satu perbuatan tidak bertanggungjawab yang dikhuatiri boleh menyebabkan ketidakharmonian, perpecahan, perasaan kebencian mahupun prejudis dalam hal-ehwal berkaitan dengan agama dan kaum," katanya.

Penyebaran kandungan berbaur provokasi dengan niat mencetuskan ketidakharmonian, kebencian,prejudis dan perasaan orang lain adalah satu kesalahan di bawah Kanun Keseksaan (Akta 574)

Menurut kenyataan itu, MCMC terus memantau penyebaran klip video tersebut serta pendedahan sebuah portal berita yang tiga klip video itu merupakan kandungan berbayar. Selain itu, MCMC dan PDRM akan mempertingkat usaha untuk mengekang penyebaran video sedemikian yang boleh mengganggu-gugat ketenteraman awam.Sebuah portal berita hari ini melaporkan terdapat pengguna media sosial yang menyatakan beberapa video berhubung amaran rusuhan 13 Mei 1969 yang tular di TikTok mempunyai label "paid partnership" atau perkongsian berbayar.-BERNAMA


Aplikasi HalalSel bakal diperkenal Mac 2023

SHAH ALAM, 30 November- Bermula Mac tahun depan, rakyat boleh mendapatkan maklumat berhubung perkhidmatan dan produk halal menerusi aplikasi khas yang dibangunkan kerajaan Selangor.Aplikasi tersebut dikenali sebagai HalalSel itu memuatkan maklumat lebih 5,000 pemegang sijil halal dan lokasi perniagaan mereka.Menurut Menteri Besar Selangor, Datuk Seri Amirudin Shari, aplikasi itu membantu syarikat dan premis makanan yang mempunyai pensijilan halal bagi mempromosi dan memperkenalkan produk mereka.Ia sekali gus memperkasakan industri halal."Ini adalah sebahagian daripada platform promosi yang boleh membantu kepada peniaga dan perniagaan perindustrian. Bagi tujuan pembayaran kita gabungkan penggunaan aplikasi Wavpay ataupun CEPat dan sebagainya. Ia bagi mengalakkan transaksi dalam talian sama ada secara langsung atau tidak langsung," katanya selepas prapelancaran HalalSel di Shah Alam. Aplikasi HalalSel itu boleh dimuat turun secara percuma dalam peranti pintar Android dan iOS.


PETALING JAYA, 30 November- Hujan lebat berterusan dijangka berlaku di timur Sabah, pantai timur dan utara Semenanjung bermula esok hingga 5 Disember. Menurut kenyataan bersama Jabatan Meteorologi Malaysia (METMalaysia) dan Kementerian Alam Sekitar dan Air, amaran itu dikeluarkan susulan angin timuran kencang dari barat Lautan Pasifik.Kenyataan itu juga memaklumkan, satu sistem cuaca bertekanan rendah dijangka terbentuk di Laut China Selatan pada 2 Disember."Sistem ini diramal bergerak ke arah barat merentasi sempadan Malaysia - Thailand menuju Laut Andaman pada 3 hingga 4 Disember."Kewujudannya boleh meningkatkan intensiti hujan,"menurut kenyataan itu.Ombak besar dan angin kencang turut dijangka melanda pesisir pantai serta perairan Kelantan dan Terengganu. MET Malaysia juga mengeluarkan Amaran Hujan Berterusan (Waspada) melibatkan timur Sabah, pantai timur dan utara Semenanjung dalam tempoh 1 hingga 4 Disember.Orang awam di kawasan terlibat dinasihatkan supaya lebih peka dan bersiap sedia menghadapi sebarang kemungkinan. Untuk maklumat lanjut boleh menghubungi talian utama MET Malaysia 1-300-22-1638.

(Amaran hujan lebat berterusan timur Sabah, pantai timur dan utara Semenanjung/Foto fail)


TH yakin raih keuntungan kompetitif biarpun berdepan cabaran

KUALA LUMPUR, 30 November- Lembaga Tabung Haji (TH) bakal meneliti strategi pelaburan dan pengoperasiannya demi memastikan institusi tersebut terus relevan dan kekal berdaya saing. Jelas Pengarah Urusan dan Ketua Pegawai Eksekutif Kumpulannya, Datuk Seri Amrin Awaluddin, strategi tersebut turut mengambil kira cadangan Suruhanjaya Siasatan Diraja (RCI) berkaitan TH. Perkara itu termasuk hala tuju berkaitan portfolio pelaburan, amalan terbaik tadbir urus selain terus memberi nilai tambah kepada pendeposit."Sekarang syarikat terlibat dalam perladangan, hartanah, kewangan (takaful). Selain itu, Suruhanjaya Siasatan Diraja (RCI) Tabung Haji juga akan memberi rekomendasi berkaitan perniagaan dan pelaburan selain amalan terbaik tadbir urus,"katanya pada sesi MIDF Conversations berlangsung secara maya, di sini. Sehingga 31 Oktober, jumlah aset dibawah pengurusan (AUM) pengurus dana haji itu mencecah RM87.83 bilion dengan jumlah pendeposit seramai 8.69 juta.


Pembentukan kerajaan perpaduan dilihat langkah terbaik

KUALA LUMPUR, 30 November- Pembentukan kerajaan perpaduan dilihat sebagai langkah terbaik bagi menjamin kestabilan politik negara dalam usaha menangani krisis ekonomi ketika ini.Justeru, barisan kepimpinan kabinet kelak perlu setara dengan komposisi parti yang ada dalam kerajaan sekali gus memastikan agenda besar rakyat dapat direalisasikan.Orang ramai yang ditemui RTM meletakkan harapan tinggi agar kerajaan yang dipilih dapat bersaing berteraskan keupayaan dan nilai profesionalisme dalam mendepani cabaran ekonomi yang lebih destruktif dan memerlukan lebih kepakaran.Mohd Fazli Mohd Razi berkata, "saya rasa kabinet perlu melaksanakan perkara yang sepatutnya diutamakan, fokus kepada rakyat. Berbalik kepada yang telah dinyatakan Perdana Menteri, kita perlu perbaiki taraf hidup rakyat. Pastikan negara kita boleh menjana pendapatan yang tinggi."Ketika ditanya wartawan, William Wong berpendapat, "saya rasa peluang perlu diberikan kepada mereka yang mempunyai pengalaman agar sesuatu perkara itu boleh dilaksanakan. Sekiranya mempunyai kredibiliti, saya fikir portfolio tersebut perlu diberikan. Pastinya ia adalah terbaik untuk rakyat Malaysia."Bagi seorang pekerja swasta yang ditemui, Irwan Hazizal berharap, "supaya pentadbiran negara dapat memberikan yang terbaik buat rakyat. Pastinya telus dan bersih serta bebas rasuah."Penyatuan dan kebersamaan politik negara pastinya mempunyai cabaran tersendiri. Justeru, ia perlu diperkukuh supaya pentadbiran dapat dilaksanakan agar tidak wujud sebarang ancaman terhadap legitimasi dan stabiliti yang mampu menggugat kestabilan Kerajaan Perpaduan.


Mercun dan bunga api dijual secara dalam talian, seorang wanita ditahan

PONTIAN, 30 November- 1,198 unit mercun dan bunga api pelbagai jenis dengan anggaran nilai RM40,000 dirampas polis Johor di sebuah kediaman di Taman Mutiara, di sini pada 12.20 tengah malam tadi.Serbuan dijalankan selepas polis memperoleh maklumat berkenaan aktiviti penjualan mercun, secara dalam talian menggunakan pelantar media sosial Facebook.Ketua Polis Daerah Pontian, Superintenden Shofee Tayib memaklumkan serbuan turut menahan seorang suspek wanita berumur 34 tahun, disyaki menjalankan aktiviti tersebut, sejak awal bulan ini menyasarkan pelanggan di kawasan Pontian.Pemeriksaan mendapati wanita tersebut gagal mengemukakan permit menjual mercun atau bunga api yang sah.Suspek dijamin polis atas faktor perlu menjaga dua anak kecil, menjual mercun sebagai pendapatan sampingan serta memberi kerjasama kepada pihak polis untuk membantu siasatan.Kes disiasat mengikut Seksyen Lapan Akta Bahan Letupan 1957.

(Seorang suspek wanita berumur 34 tahun ditahan di sebuah kediaman di TamanMutiara pada semalam)


Menara komunikasi baharu di Felda Setiu 1, tahun depan

KUALA TERENGGANU, 30 November- Suruhanjaya Komunikasi dan Multimedia Malaysia melalui kerjasama Kerajaan Negeri Terengganu terus komited melaksanakan projek Jalinan Digital Negara (JENDELA) dalam memastikan peningkatan kadar kesalinghubungan jaringan telekomunikasi di negeri itu. Projek pembinaan menara komunikasi yang baharu bawah Projek Kementerian Komunikasi dan Multimedia (K-KOMM) akan dilaksanakan oleh Digi di Felda Setiu 1, dalam masa terdekat. Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman berkata projek itu dilaksanakan susulan aduan berhubung masalah telekomunikasi yang dialami Sekolah Menengah Sains Setiu pada Oktober lalu.  "Biasa liputan tu selalu radius dua kilomete. Permohonan telah dihantar melalui OSC Majlis Daerah Setiu pada 19 September lagi. Jadi maklumat tu mereka hantar kepada MCMC, insya-Allah projek ni akan beropersi pada Mei 2023," kata Ariffin ketika ditemui pada Persidangan Dewan Undangan Negeri (DUN) di sini.Projek tersebut dijangka memberi kemudahan infrastruktur Jalur Lebar Tetap kepada sekolah dan penduduk di sekitar 2.5 kilometer radius.  Sehingga hari ini terdapat 64 menara telekomunikasi di Terengganu bagi menyelesaikan isu naik taraf 3G kepada 4G.

(Ariffin berkata menara komunikasi baharu di Felda Setiu 1, tahun depan)


Capital A mohon tempoh lanjutan tangani status PN17

KUALA LUMPUR, 30 November- Capital A Berhad sedang memohon lanjutan tempoh daripada Bursa Malaysia Securities Berhad bagi mengemukakan pelan penyusunan menyeluruh dalam usaha menangani status Nota Amalan 17 (PN17). Kumpulan itu mensasarkan untuk mengumumkan pelan penyusunan semula yang telah dimuktamadkan menjelang Januari 2023, diikuti penyerahan kelulusan pada bulan seterusnya.Ketua Pegawai Eksekutifnya, Tan Sri Tony Fernandes berkata, kumpulan itu sedang memuktamadkan sebuah skim bersama rakan kongsi, penasihat kewangan serta undang-undang.Tertakluk kepada kelulusan kawal selia, langkah tersebut dijangka memberi nilai penting kepada pemegang saham Capital A selain mengeluarkan syarikat itu daripada status PN17.Seterusnya membawa kepada kedudukan kewangan dan keuntungan yang lebih baik serta nilai pemegang saham juga akan terus dilindungi.Dalam satu kenyataan Tony Fernandes turut menjelaskan, "Capital A akan dijenamakan semula sebagai kumpulan perkhidmatan penerbangan dan perniagaan digital, tertakluk kepada proses pelupusan dan pengagihan kepentingan." Sebaik sahaja status PN17 diselesaikan, kumpulan itu merancang penyenaraian berasingan bagi perniagaan perkhidmatan penerbangan Capital A pada masa akan datang.


Perolehan kapal MRSS perlu disegerakan - TLDM

LUMUT, 30 November - Perolehan kapal 'Multi-Role Support Ship' (MRSS) perlu disegerakan bagi memastikan pengoperasian keselamatan serta pertahanan negara berjalan lancar. Panglima Angkatan Bersama, Leftenan Jeneral Datuk Indera Yazid Arshad berkata perolehan dua kapal MRSS itu dijangka terima pada 2024.Jelasnya, negara ketika ini hanya mempunyai dua buah kapal (MRSS) iaitu KD Mahawangsa dan KD Sri Indera Sakti. "Ia lebih efektif sekiranya pihak pengurusan dan juga pihak kementerian dapat mengambil pertimbangan untuk memperoleh kapal-kapal yang bersifat MRSS.Ini adalah sealiran dengan inspirasi TLDM untuk memperkasakan lagi aset-aset TLDM," kata Datuk Indera Yazid kepada pemberita RTM selepas majlis pelepasan tali kapal KD Mahawangsa sempena pelayaran ke Lubnan bagi penugasan ulang bekal MALBATT-850 di jeti pangkalan TLDM Lumut.

(Panglima Angkatan Bersama, Leftenan Jeneral Datuk Indera Yazid Arshad ditemui media selepas majlispelepasan tali kapal KD Mahawangsa sempena pelayaran ke Lubnan bagi penugasan ulang bekal MALBATT-850 di jeti pangkalan TLDM Lumut)

Kapal KD Mahawangsa bakal menempuh pelayaran selama dua bulan dan membawa seramai 203 orang anak kapal terdiri daripada pegawai, krew kapal dan petugas bantuan sokongan.Mereka dijangka tiba di Pelabuhan Beirut Lubnan pada 2 Januari, tahun hadapan.


Program jihad pendidikan, bantu ringankan beban pelajar asnaf dan B40

KUALA LUMPUR, 30 November- Pusat Pungutan Zakat-Majlis Agama Islam Wilayah Persekutuan (PPZ-MAIWP) melancarkan inisiatif Jihad Pendidikan bagi memastikan pelajar asnaf dan B40 mempunyai keperluan yang mencukupi. Menurut Pengerusi PPZ-MAIWP, Tan Sri Dr. Abdul Aziz Abdul Rahman, ini merupakan usaha untuk membantu mereka meneruskan pelajaran dengan sempurna dalam suasana kos sara hidup yang kian meningkat. "Kita ada senarai pelajar IPTA daripada golongan asnaf B40. Misalnya, pelajar dari Wilayah Persekutuan yang belajar di Universiti Malaysia Pahang (UMP). Maka, UMP akan mohon kepada PPZ dan Baitulmal MAIWP.Kita akan lihat keperluan mereka untuk kita bantu pelajar-pelajar ini. Pelajar yang tidak dapat bantuan lagi, kita akan minta PPZ- Baitulmal MAIWP beri bantuan," kata Dr. Abdul Aziz kepada pemberita RTM selepas merasmikan Program Jihad Pendidikan di Universiti Malaya Kuala Lumpur. Tambahnya, program ini juga secara tidak langsung meningkatkan kesedaran menunaikan zakat dalam kalangan pendidik melalui potongan gaji. Sebanyak RM85,000 hasil sumbangan dana pemegang wakalah dan individu berbentuk wang tunai, pek makanan dan barangan keperluan diserahkan kepada UMalaya Radio dan Foodbank UM. Dengan cogankata ‘Sifar Kebuluran’, program Jihad Pendidikan ini juga akan diperluaskan ke Institut Pengajian Tinggi Awam lain di Wilayah Persekutuan.

(Pengerusi PPZ-MAIWP, Tan Sri Dr. Abdul Aziz Abdul Rahman ditemui pemberitaRTM di Universiti Malaya, Kuala Lumpur)


Selesaikan isu kekurangan bekalan telur, minyak masak paket sebelum Ramadan

JOHOR BAHRU, 30 November- Kerajaan Persekutuan digesa menyelesaikan isu kekurangan bekalan telur dan minyak masak paket, yang masih membelenggu masyarakat sehingga kini.Isu itu dijangka menjadi beban dan masalah besar kepada pengguna semasa bulan Ramadan tahun hadapan jika tidak diselesaikan segera.Pengurus besar pasar raya, Mas Imran Adam berkata permintaan barangan tersebut, terutama telur ayam akan meningkat sehingga 40%, disebabkan pembelian dalam kalangan peniaga bazar Ramadan."Sebab apa yang saya tahu, untuk dia bela ayam tu daripada permulaan hingga mula bertelur, dia ambil masa enam bulan. Jadi dah bulan Disember, jadi kalau tunggu kepada bulan April kita dah puasa, saya takut kalau masalah ni tak selesai akan jadi lebih serius," kata Mas Imran aemasa ditemu bual RTM.Pihaknya juga mengambil inisiatif mengehadkan penjualan telur ayam kepada satu papan bagi seorang pelanggan agar pengguna lain dapat membeli barangan asas tersebut.Pasar raya tersebut kini mencatat 30% kadar penjualan telur ayam, melibatkan penjualan kira-kira 300 papan seminggu berbanding 2,000 papan pada kebiasaannya.

(Kerajaan Persekutuan digesa menyelesaikan isu kekurangan bekalan telur dan minyak masak paket, yang masih membelenggu masyarakat sehingga kini/Foto fail)


RFC 2022 kembali diadakan, Bera jadi lokasi pilihan

BERA, 30 November - Pertandingan Rainforest Challenge (RFC) Bera 2022 kembali diadakan selepas dua tahun menyepi akibat pandemik COVID-19.Acara tersebut berjaya menarik penyertaan 300 peserta tempatan dan luar negara antaranya dari Colombia, India, Vietnam Thailand, Filipina dan Rusia.Pertandingan Rainforest Challenge Bera 2022 akan berlangsung selama sembilan hari, bermula hari ini hingga 8 Disember depan.Pengarah Operasi Acara Rain Forest 2022, Atan Aris berkata ia adalah kali pertama diadakan dalam satu daerah yang sama sekali gus akan meletakkan Bera dalam peta dunia dalam pertandingan 4x4 bertaraf dunia.Sementara itu, Ahli Parlimen Bera, Datuk Seri Ismail Sabri Yaakob berkata daerah Bera, Pahang kaya dengan kawasan alam semula jadi yang masih belum diterokai.Oleh itu, ia perlu ditonjolkan dan menjadi daya tarikan pelancongan alam semula jadi kepada pengunjung dari dalam dan luar negara.Menurutnya, beliau akan meminta Pejabat Daerah dan Tanah Bera, Pejabat Kementerian Pelancongan, Seni dan Budaya Malaysia (MOTAC) Pahang dan Tourism Pahang, agar bertindak lebih proaktif serta kreatif dalam memasarkan pusat pelancongan yang ada di daerah berkenaan."Hutan di sini serta Tasik Bera, antara produk yang boleh kita pasarkan di dunia. Tasik Bera bukan seperti tasik lain, ia tasik yang terbuka yang dipanggil 'wetland' dimana ia dijaga oleh Ramsar termasuk dari segi flora dan fauna," kata Ismail Sabri kepada pemberita RTM pada Majlis Perasmian Rainforest Challenge (RFC) Bera 2022, di sini.

(Ahli Parlimen Bera, Datuk Seri Ismail Sabri Yaakob ditemui selepas merasmikan RFC 2022, di sini)

Tambahnya, negeri Pahang mempunyai lokasi pelancongan yang wajar dimajukan untuk memeriahkan industri pelancongan negeri termasuk Tasik Chini yang terkenal dengan mitosnya, selain Sungai Pahang bagi penggemar aktiviti riadah dan memancing.


387 kompaun dikeluarkan MBS

(Papan iklan di Lebuhraya PLUS dikosongkan)

SEREMBAN, 30 November- Sebanyak 387 kompaun dikenakan terhadap pemilik papan iklan gergasi oleh Majlis Bandar Raya Seremban (MBS) sejak 2020 sehingga Oktober 2022 di sepanjang Lebuhraya Utara-Selatan (PLUS).Menurut Exco Kesejahteraan Bandar, Perumahan, Kerajaan Tempatan dan Kampung Baru Negeri Sembilan, Teo Kok Seong, jumlah tersebut melibatkan kompaun kepada pemilik papan iklan gergasi yang tidak mempunyai lesen."Tindakan penguatkuasaan papan iklan ini merujuk kepada punca kuasa Akta 133, Akta Jalan Parit dan Bangunan 1974, Seksyen 35 (Tanda Langit). Manakala bagi daerah Port Dickson, tiada tindakan kompaun dikenakan ke atas papan iklan tersebut kerana berada di luar kawasan majlis."Pejabat Tanah dan Daerah telah mengambil tindakan penguatkuasaan melalui notis dan operasi perobohan secara bersepadu.Pihaknya juga telah mengeluarkan notis kepada pengiklan dan juga pemilik tanah bagi mengelakkan iklan gergasi dibina secara haram.Beliau berkata demikian bagi menjawab soalan lisan ADUN Temiang, (PH-Temiang) pada Persidangan ke-4 (Belanjawan), Penggal ke-5 Dewan Undangan Negeri (DUN) Negeri Sembilan ke-14 di Seremban.


Scoot Airline kembali beroperasi hari ini dari Singapura - Kuantan

KUANTAN, 30 November - Syarikat penerbangan tambang murah Singapura, Scoot Airline (Scoot) telah memulakan pengoperasian semula penerbangannya dari Singapura ke Lapangan Terbang Sultan Haji Ahmad Shah, Kuantan (LTSAS) bermula hari ini. Penerbangan pertama Scoot ke Kuantan ini berlaku setelah dua tahun dihentikan sementara sejak pandemik COVID-19.Menurut Timbalan Setiausaha Kerajaan Negeri Pahang (Pembangunan), Datuk Razihan Adzharuddin, ketibaan pertama penerbangan pesawat TR 0470 itu dari Singapura membawa penumpang berjumlah 75 orang. Katanya, sejajar dengan pembukaan sempadan negara kepada pelancong antarabangsa pada April lalu, Tourism Malaysia telah bersedia memulakan kempen pengiklanan global dalam merancakkan sektor pelancongan. "Insya-Allah, kita akan mempergiatkan lagi promosi untuk menggalakkan lagi pelancong dari Singapura dan antarabangsa. Selain itu, di pihak Tourism Malaysia, khususnya Tourism Pahang, kita dapat merangka pelbagai pakej mengikut sasaran pelanggan yang tertentu. Contohnya, ada pelanggan yang berminat nak pergi ke pulau dan ada tempat-tempat lain. Kita nak sasarkan kepada keseluruhan pasaran," kata Razihan kepada pemberita RTM selepas Majlis Sambutan Sempena Pengoperasian semula Scoot  dari Singapura ke Kuantan di LTSAS, Kuantan. Menurutnya, sebanyak tiga kali penerbangan akan ditawarkan Scoot dalam seminggu iaitu pada hari Rabu, Jumaat dan Ahad. Jelasnya, setiap penerbangan yang akan berlepas dari Lapangan Terbang Antarabangsa Changi sekitar pukul 10.15 pagi dan LTSAS pukul 11.15 pagi.

(Timbalan Setiausaha Kerajaan Negeri Pahang (Pembangunan), Datuk Razihan Adzharuddin ditemui mediahari ini selepas Majlis Sambutan Sempena Pengoperasian semula Scoot  dari Singapura ke Kuantan di LTSAS)


IPOH, 30 November- Jumlah penduduk terjejas banjir di Perak meningkat kepada 312 orang setakat pukul 4.00 petang, berbanding 281 orang pada pukul 12.00 tengah hari tadi.Sekretariat Jawatankuasa Pengurusan Bencana Negeri memaklumkan, sebanyak dua pusat pemindahan sementara (PPS) masih dibuka iaitu di Sekolah Agama Rakyat Padang Serai di daerah Manjung, menempatkan 182 penduduk membabitkan 57 keluarga.

Manakala PPS Dewan Serbaguna Kampung Padang Tembak daerah Hilir Perak menempatkan 130 penduduk melibatkan 35 keluarga.Dua PPS berkenaan dibuka sejak 15 November lepas akibat hujan lebat sehingga mengakibatkan banjir di kawasan tersebut.


Elak 'kluster mahkamah' dalam pemilihan ahli Jemaah Menteri

KUALA LUMPUR, 30 November- Kepakaran, kewibawaan dan mampu menyumbang apa sahaja kelebihan perlu dijadikan kriteria utama pemilihan ahli Jemaah Menteri kerajaan baharu. Penganalisis politik dari Universiti Malaya, Dr. Mohammad Tawfik Yaakub berkata, ia penting bagi memperkukuh pentadbiran negara."Mesti memastikan bahawa kluster-kluster yang dilabel oleh rakyat ini kluster mahkamah, kluster yang sedang dibicarakan di mahkamah itu kita rehatkan sementara waktu. Bagi saya itulah sebenarnya satu reformasi pentadbiran yang kita perlukan dalam konteks kerajaan baharu yang kita hendak tubuhkan."Kalau kita teruskan agenda atau praktik politik yang sebelum ini bagi saya ini akan menyebabkan rakyat akan terus terfikir dengan pendekatan yang lama, budaya yang lama dan rakyat melihat sama je dengan kerajaan sebelum ini dengan sekarang," kata Mohammad Tawfik dalam rancangan terbitan RTM.Tambahnya, ke arah pentadbiran reformasi 'islah' atau pembaharuan, individu dipilih perlulah berpengalaman; ingin membawa perubahan; serta berusaha mewujudkan persekitaran politik yang baik. Selain itu, Perdana Menteri perlu melihat dua komponen utama iaitu berpegang pada realiti politik semasa dan bebanan kewangan negara, sebelum pelantikan anggota Kabinet kerajaan perpaduan dibuat.

(Dr. Mohammad Tawfik berkata elak 'kluster mahkamah' dalam pemilihan ahli Jemaah Menteri)


KOMTIS dekati penduduk Kelantan

(Gotong-royong di Perkarangan Rumah Sejahtera Banggol Kulim)

RANTAU PANJANG, 30 November- Jabatan Penerangan (JAPEN) Kelantan komited mendekati penduduk di negeri itu menerusi program Komunikasi Tindakan Setempat (KOMTIS) yang berkonsepkan aktiviti kemasyarakatan dan penjelasan isu-isu semasa mengenai dasar-dasar kerajaan.Pengarahnya, Muhd Nor Aswadi Md Nor berkata, program tersebut dilaksanakan secara bersepadu antara komuniti setempat, jabatan kerajaan, pertubuhan bukan kerajaan (NGO) dan sebagainya. "Tumpuan diberikan kepada kawasan yang sering menghadapi bencana. Kita juga menumpukan kawasan-kawasan yang menghadapi penularan wabak contohnya denggi. Ianya akan dilakukan bersama pihak jabatan kesihatan."

(Muhd Nor Aswadi Md Nor ditemui pemberita RTM)

Antara lain, program itu turut memberi tumpuan ke kawasan berisiko banjir khususnya di Rantau Panjang. Aktiviti gotong-royong turut diadakan selain menyantuni golongan sasaran di sini.Beliau berkata demikian ketika ditemui pada program komunikasi tindakan setempat (KOMTIS) di Perkarangan Rumah Sejahtera Banggol Kulim, Rantau Panjang.Jelas Aswadi, tiga program telah dilaksanakan tahun ini dan ia akan diteruskan secara berkala.Program tersebut turut dihadiri Timbalan Ketua Pengarah (Komunikasi Strategik) JAPEN Zainuddin Ismail.


KUALA LUMPUR, 30 November- Kadar antara bank jangka pendek ditutup stabil hari ini, berikutan langkah operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dalam sistem konvensional susut kepada RM42.23 bilion daripada RM56.63 bilion pada pagi ini manakala bagi dana Islam ia meningkat kepada RM42.0 bilion daripada RM36.79 bilion.Terdahulu, bank pusat itu mengendalikan tiga tender pasaran wang konvensional dan masing-masing satu tender repo berbalik dan satu tender Program Komoditi Murabahah.BNM juga menyemak naik tender semalaman Murabahah kepada RM41.0 bilion daripada RM33.6 bilion.Pada 4 petang, BNM menawarkan satu tender pasaran konvensional bernilai RM42.2 bilion dan tender pasaran wang Murabahah RM41.0 bilion, kedua-duanya bagi wang sehari,Kadar semalaman Islam Malaysia (MYOR-i) adalah pada 2.75 peratus setakat 29 Nov, 2022. -BERNAMA

(Kadar antara bank jangka pendek ditutup stabil susulan langkah operasi BNM/Foto fail)


70% bekalan telur di Kedah telah pulih

ALOR SETAR, 30 November- Persatuan Pengguna Kedah (CAKE) menerima tiga rungutan daripada pengguna berkenaan telur dibeli telah rosak.Presiden CAKE Kedah, Mohd Yusrizal Yusuf yakin telur dibeli pengguna terbabit ialah stok bekalan yang disimpan pemborong sebelum ini. Tindakan pemborong itu bagi mendapatkan subsidi tambahan daripada kerajaan.Perkara tersebut bagaimanapun telah dimaklumkan kepada penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) agar tindakan tegas segera diambil.

(Masih terdapat premis kedai dan pemborong menjual telur lama yang telah rosak dan busuk)

"Walaupun bekalan telur telah 70% pulih, masih terdapat premis kedai dan pemborong menjual telur lama yang telah rosak dan busuk," katanya selepas membuat tinjauan telur ayam di Pasar Besar Alor Setar, di sini.Telur yang diterima antara 900 hingga 3,000 biji pasaran, habis dalam tempoh yang singkat dan sekadar mencukupi untuk peniaga makanan. Bekalan telur 100% hingga 150% diperlukan setiap hari bagi menampung keperluan pengguna di negeri itu.


Penerima Nobel Peace Laureate 2006 dianugerah Ijazah Kehormat UPM

KUALA LUMPUR, 30 November- Penerima Nobel Peace Laureate 2006 Prof Muhammad Yunus menerima Ijazah Kehormat Doktor Ekonomi Perniagaan Universiti Putra Malaysia (UPM) pada Majlis Konvokesyen UPM ke-46 Sidang Dua, Sabtu lepas.UPM dalam kenyataan hari ini memaklumkan Tuanku Canselor UPM Sultan Sharafuddin Idris Shah telah berkenan menyampaikan ijazah kehormat berkenaan kepada Muhammad Yunus.Muhammad Yunus merupakan seorang daripada hanya tujuh individu yang menerima Hadiah Nobel Peace, Pingat Kebebasan Presiden Amerika Syarikat dan Pingat Emas Kongres Amerika Syarikat, selain turut menerima pengiktirafan dan anugerah dalam bidang ekonomi dan perniagaan daripada 10 negara antaranya Gandhi Peace Prize (2000) daripada India dan Petersberg Prize (2004) daripada Amerika Syarikat.Beliau merupakan pengasas pinjaman mikro kredit kepada golongan tidak berkemampuan untuk memulakan perniagaan jangka panjang setelah Bangladesh mengalami krisis kebuluran pada 1974 sebelum mengembangkannya dengan menubuhkan Grameen Bank.

(Canselor UPM, Sultan Sharafuddin Idris Shah, berkenan menyampaikan Ijazah Kehormat Doktor Ekonomi Perniagaan Universiti Putra Malaysia (UPM) kepada Penerima Nobel Peace Laureate 2006, Prof Muhammad Yunus sempena Majlis Konvokesyen UPM ke- 46 kelmarin/FOTO FB UPM)

Susulan penganugerahan itu, Sekolah Perniagaan dan Ekonomi (SPE) UPM akan mengupayakan beliau sebagai Pemegang Kursi Menteri Besar Selangor (MBI) untuk tempoh tiga tahun bagi membentuk kepimpinan dalam mengupayakan penyelidikan dan pengajaran dalam bidang pengurusan, perniagaan dan ekonomi.Dekan SPE Prof Dr Bany Ariffin Amin Noordin berkata kerjasama bersama Prof Muhammad Yunus secara langsung akan membantu UPM terutama dalam aktiviti perniagaan sosial serta program komuniti berdasarkan hasil kerja Yunus Social Business.“Dengan adanya tokoh-tokoh sebegini mereka mempunyai banyak pengalaman yang boleh dikongsikan bersama fakulti dan universiti untuk memperkukuh pengajaran dan jaringan industri,” katanya dalam kenyataan itu.-BERNAMA


PLUS fokus usaha mengurangkan kemalangan menjelang 2030

(Latihan Simulasi Kecemasan PLUS Berhad di Laluan 267.8 Arah Selatan)

IPOH, 30 November- PLUS Berhad akan memberi fokus kepada usaha mengurangkan jumlah kemalangan maut disebabkan oleh kenderaan berat dan motosikal, tahun hadapan.Ketua Pegawai Operasinya, Datuk Zakaria Ahmad Zabidi berkata inisiatif tersebut akan dilaksanakan secara kolaborasi strategik bersama Jabatan Pengangkutan Jalan (JPJ).Pelaksanaan tersebut selaras dengan hasrat kerajaan untuk meminimumkan kadar kemalangan kepada 50% menjelang 2030.Mengikut statistik, peningkatan jumlah kemalangan maut yang disebabkan oleh kenderaan berat pada tahun 2022 sebanyak dua peratus.Zakaria Ahmad turut menambah, "salah satu inisiatif yang boleh dilaksanakan adalah mengadakan satu sistem yang boleh mengesan dan mengambil imej bagi kenderaan berat yang melalui Lebuhraya PLUS. Insya-Allah ianya akan dilancarkan tahun depan."Beliau berkata demikian ketika hadir pada Latihan Simulasi Kecemasan PLUS Berhad di Laluan 267.8 Arah Selatan membabitkan anggota penguat kuasa daripada pelbagai agensi.Antaranya, PDRM, Jabatan Bomba dan Penyelamat Negeri, Lembaga Lebuhraya Malaysia (LLM) dan Kementerian Kesihatan Malaysia.Objektif latihan tersebut bagi meningkatkan kecekapan anggota agensi bantuan dan kecemasan sekiranya berlaku bencana.


ALOR SETAR, 30 November- 14 buah rumah di sekitar Daerah Kota Setar rosak selepas dilanda ribut beserta hujan lebat, petang semalam. Kawasan terlibat ialah Kampung Tok Sibil, Kampung Alor Binjai dan Kampung Alor Sekawan. Ahli Parlimen Alor Setar, Ustaz Afnan Hamimi Taib Azamudden berkata, kebanyakan rumah mengalami kerosakan di bahagian bumbung yang diterbangkan angin. "Malah terdapat atap rumah yang diperbuat daripada atap zink hilang keseluruhannya. "Penduduk terlibat digesa membuat laporan polis dan menyerah salinan laporan kepada pejabat Penghulu di kawasan masing-masing bagi memudahkan bantuan disalurkan," katanya selepas melawat dan menyampaikan bantuan kepada penduduk terlibat di Kampung Tok Sibil, Alor Setar. Penduduk diharap dapat bersabar atas ujian yang menimpa mereka. Katanya, pegawai Lembaga Zakat Negeri Kedah, LZNK Daerah Kota Setar juga telah turun ke lokasi bagi melakukan bancian jumlah sebenar rumah terjejas dan menyerahkan bantuan kepada penduduk.

(14 buah rumah di sekitar Daerah Kota Setar rosak selepas dilanda ribut)


Fokus mengurangkan kos sara hidup, keputusan menyebelahi rakyat

KUALA TERENGGANU, 30 November- Keutamaan kerajaan untuk mengurangkan tekanan kos sara hidup rakyat disambut baik penduduk Terengganu.Rata-rata penduduk memberi reaksi positif terhadap tumpuan utama kerajaan bawah pemerintahan Perdana Menteri Datuk Seri Anwar Ibrahim.Peniaga turut memohon harga barangan keperluan dikaji semula bagi mengurangkan kos sara hidup yang semakin meningkat.Menurut mereka, jika sebelum ini pendapatan bulanan yang diperoleh mampu bertahan sehingga 25 hari, namun kini ia hanya mampu bertahan sehingga 15 hari sahaja ekoran kenaikan harga barangan yang semakin membebankan.Penduduk juga menaruh harapan tinggi kepada pemerintahan baharu kerajaan perpaduan, supaya membasmi kemiskinan tanpa mengira bangsa dan agama.

Seorang peniaga keropok lekor Ahmad Bukhari Ayob yang ditemu bual berkata keuntungan yang diperoleh tidak setinggi diharapkan.

"Kita berniaga pun sekadar dapat bayar kos bahan mentah dan gaji. Kita harap kepimpinan baru ni dapat kurangkan kos sara hidup," katanya.Bagi pengusaha kedai makan, Adawiyah Mokhtar berharap harga barangan keperluan dapat diturunkan dengan kadar segera.

"Saya harap barang-barang keperluan harian dapat diturunkan seperti ayam, telur dan barang-barang asas yang lain. Sekarang, berniaga tak boleh buat harta. Alhamdulillah, saya masih dapat berniaga setiap hari," katanya kepada pemberita.Sementara itu, Pensyarah Fakulti Undang-Undang dan Hubungan Antarabangsa, Professor Dr. Mohd Afandi Salleh berkata tumpuan kerajaan untuk mengurangkan kos sara hidup dilihat sebagai keputusan dasar yang menyebelahi rakyat."Saya kira rakyat cukup mudah bila kerajaan dapat bagi perkhidmatan yang terbaik dan faham keresahan mereka. Cukup baik bagi kerajaan baharu apabila Perdana Menteri mengumumkan akan mengurangkan kos sara hidup. Satu jawatankuasa akan melihat isu kenaikan harga barang," ulasnya.Sebelum ini Perdana Menteri berkata, fokus utamanya adalah mengurangkan tekanan kos sara hidup rakyat.


Kutipan tol Lebuhraya DASH bermula tengah malam ini - PROLINTAS

KUALA LUMPUR, 30 November - Kutipan tol bagi Lebuhraya Bertingkat Damansara-Shah Alam (DASH) akan bermula pada Khamis, 1 Disember 2022 pukul 12.01 tengah malam ini.Menurut syarikat pemegang konsesi itu, Projek Lintasan Damansara-Shah Alam Sdn Bhd, kadar tol yang sama akan dikenakan kepada pengguna yang melalui ketiga-tiga plaza tol Lebuhraya DASH iaitu Plaza Tol Denai Alam, Plaza Tol RRIM (Kwasa Damansara) dan Plaza Tol Kota Damansara."Bagi kenderaan kelas 1 dan 5, caj tol dikenakan RM2.30 manakala kelas 2 pula, RM4.60 diikuti kelas 3 dan 4 masing-masing dikenakan RM6.90 dan RM1.20," menurut kenyataan dikeluarkan syarikat konsesi itu.Tambah kenyataan itu, kutipan tol akan dilaksanakan secara elektronik sepenuhnya menggunakan kad Touch ‘N Go, SmartTAG dan RFID.Sehubungan itu, pengguna disarankan agar memastikan baki kad Touch ‘N Go dan e-dompet adalah mencukupi sebelum memasuki Lebuhraya DASH.Pada Majlis Perasmian Pembukaan Lebuhraya DASH 13 Oktober lalu, kerajaan telah mengumumkan lebuh raya sepanjang 20.1 kilometer itu dibuka kepada pengguna secara percuma selama 48 hari bermula 14 Oktober sehingga hari ini.


Punca kebakaran 10 rumah sewa pelajar pondok sedang disiasat

KOTA BHARU, 30 November- Punca kebakaran 10 buah rumah yang disewa 15 pelajar Pondok Pasir Tumboh, sedang disiasat.Pengarah Jabatan Bomba dan Penyelamat Malaysia (JBPM) Negeri Kelantan, Jainal @ Zainal Madasin berkata pihaknya tidak dapat mengesahkan sama ada kebakaran pondok tersebut akibat cuaca atau khianat.Jainal @ Zainal telah mengarahkan pegawai yang bertugas untuk menjalankan siasatan terperinci mengenai kejadian semalam itu.

(Kebakaran bukan melibatkan Pondok Pasir Tumboh, tetapi rumah sewa yang dihuni pelajar yang belajar di pondok)

"Kebakaran bukan melibatkan Pondok Pasir Tumboh, tetapi rumah sewa yang dihuni pelajar yang belajar di pondok," katanya ketika ditemui media pada Majlis Perhimpunan Bulanan dan Jasamu Dikenang JBPM Kelantan, di sini.Mengulas mengenai operasi pemadaman, beliau berkata, pihaknya tidak menghadapi sebarang masalah mengenai tekanan air rendah dan menggunakan lori tangki air dengan dibantu beberapa balai lain.


MBJB peruntuk RM15 juta bagi persediaan banjir

JOHOR BAHRU, 30 November- Sebanyak RM15 juta diperuntukkan Majlis Bandaraya Johor Bahru (MBJB) bagi menghadapi banjir pada musim tengkujuh nanti.Peruntukkan tersebut melibatkan lantikan 23 kontraktor bagi melaksanakan kerja-kerja menaiktaraf, pembersihan longkang dan saliran di 36 kawasan berisiko seluruh Johor.Datuk Bandar MBJB, Datuk Mohd Norazam Osman berkata projek perintis sistem amaran awal banjir turut dibangunkan di Sungai Chat, Johor Bahru sebagai tindakan awal menghadapi risiko banjir dan banjir kilat.  Dijangkakan ia akan berlaku pada Februari depan. Bilik gerakan bencana MBJB turut diaktifkan bagi memantau kawasan berisiko banjir di Johor Bahru."Kita punya fokus sekarang adalah untuk mengenal pasti risiko banjir dan impak. Tindakan cepat seperti penggera amaran awal dan sebaginya akan diberikan penekanan dan ini juga yang ditekankan oleh pihak Agensi Pengurusan Bencana Negara (NADMA) sebab kita tidak boleh menyangka perubahan cuaca," katanya selepas Mesyuarat Bulanan MBJB di Johor Bahru.Menerusi sistem berkenaan, penggera amaran akan berbunyi kemudian akan dihantar ke telefon bimbit penduduk berhampiran sungai bagi membolehkan penduduk terlibat segera menyelamatkan diri.


15 pelajar Pondok Pasir Tumboh tinggal sehelai sepinggang

(Kawasan kediaman rumah sewa pelajar Pondok Pasir Tumboh terbakar)

KOTA BHARU, 30 November- Seramai 15 pelajar pondok tinggal sehelai sepinggang apabila 10 buah rumah sewa yang didiami mereka berdekatan dengan Pondok Pasir Tumboh, musnah terbakar.Dalam kejadian jam 5.00 petang semalam, di Kampung Terusan Limbat, rumah sewa yang didiami pelajar Pondok Pasir Tumboh musnah 90% akibat kebakaran.Seorang pelajarnya, Mohd Johan Hashimi berkata, dia terkejut dengan kejadian yang berlaku dan tidak sempat menyelamatkan barang peribadinya."Semalam saya pergi solat Asar di Masjid, selepas itu kami ada kelas. Kemudian ada pengumuman rumah terbakar. Kemudian kami bergegas ke kediaman kami, dan mendapati rumah sewa telah pun terbakar," jelasnya ketika ditemui pemberita RTM.Sementara itu, Setiausaha Agong Pondok Pasir Tumboh, Ahmad Shairazi Atiqullah berkata, pihaknya akan memberi bantuan kepada kesemua mangsa mengikut kemampuan pihak madrasah."Semua penghuni di sini adalah pelajar pondok sepenuh masa. Cuma mereka tiada tanah wakaf untuk dijadikan tempat kediaman, maka mereka terpaksa menyewa dengant tuan tanah di sekitar kawasan ini."Semalam, media melaporkan kira-kira 10 buah rumah musnah dalam satu kejadian kebakaran di Kampung Terusan Limbat.Jabatan Bomba dan Penyelamat Malaysia (JBPM) Kelantan, berjaya memadamkan kebakaran pada pukul 7.01 petang.


Mesyuarat Majlis Raja-Raja ke-260 memasuki hari kedua

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bersama Raja-raja Melayu berkenan berangkat pada Mesyuarat Majlis Raja-Raja ke-260 di Istana Negara hari ini/BERNAMA)

KUALA LUMPUR, 30 November- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berangkat menghadiri hari kedua Mesyuarat Majlis Raja-Raja ke-260 di Istana Negara, di siniMesyuarat yang bermula semalam dipengerusikan Yang Dipertuan Besar Negeri Sembilan Tuanku Muhriz Ibni Almarhum Tuanku Munawir.Turut berangkat ke mesyuarat itu ialah Sultan Perlis Tuanku Syed Sirajuddin, Sultan Selangor Sultan Sharafuddin Idris Shah, Sultan Perak Sultan Nazrin Shah dan Sultan Kedah Al Aminul Karim Sultan Sallehuddin Sultan Badlishah.Selain itu, turut berangkat Pemangku Raja Pahang Tengku Hassanal Ibrahim Alam Shah Al-Sultan Abdullah dan Tengku Mahkota Kelantan Tengku Dr Muhammad Faiz Petra Sultan Ismail Petra, selain dihadiri Yang Dipertua Negeri Pulau Pinang, Melaka, Sabah dan Sarawak.Perdana Menteri Datuk Seri Anwar Ibrahim turut hadir.Raja-Raja Melayu juga diiringi Menteri Besar masing-masing.Manakala Yang Dipertua Negeri diiringi Ketua-Ketua Menteri kecuali Sarawak yang diiringi Timbalan Premier.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah (kiri) berangkat ke Mesyuarat Majlis Raja Raja ke-260 di Istana Negara hari ini. Turut hadir Perdana Menteri Datuk Seri Anwar Ibrahim?BERNAMA)


IPOH, 30 November- Jumlah penduduk terjejas banjir di Perak meningkat seramai 264 orang pada pukul 10.00 pagi, berbanding 245 orang pada pukul 10.00 malam tadi.Sekretariat Jawatankuasa Pengurusan Bencana Negeri memaklumkan sebanyak dua pusat pemindahan sementara (PPS) masih dibuka iaitu di Sekolah Agama Rakyat Padang Serai di daerah Manjung, menempatkan 182 penduduk membabitkan 57 keluarga.Manakala PPS Dewan Serbaguna Kampung Padang Tembak daerah Hilir Perak, menempatkan 82 penduduk daripada 19 keluarga.

PPS berkenaan dibuka sejak 15 November lepas selepas air naik di kawasan tersebut kerana hujan lebat.


FFM 32 dijangka tarik ramai pelancong ke Melaka

KLEBANG, 30 November- Penganjuran Festival Filem Malaysia (FFM) 32 di Melaka dapat membantu dalam melonjakkan sektor pelancongan di negeri itu. Exco Pelancongan, Warisan dan Kebudayaan negeri, Datuk Muhammad Jailani Khamis berkata festival itu membawa ramai penggiat industri perfileman ke Melaka.FFM 32 diyakini akan menjadi batu lonjakan untuk mencapai sasaran 5.6 juta pelancong ke Melaka sebelum akhir Disember ini.

(FFM 32 diyakini akan menjadi batu lonjakan untukmencapai sasaran 5.6 juta pelancong ke Melaka)

"Setelah tiga tahun berusaha, akhirnya FFM 32 dapat dibuat di Melaka. Dengan festival itu, lebih ramai pelancong domestik akan ke negeri ini," kata Muhammad Jailani ketika ditemui pemberita di Encore Melaka, di sini.FFM 32 dengan tema Filem Kita, Citra Kita juga akan bersiaran secara langsung di TV2 pada 2 Disember ini bermula jam 9 malam.


Banjir: TNB Melaka fokus lima pencawang elektrik

AYER KEROH, 30 November- Lima pencawang elektrik di Melaka yang berpotensi dan pernah mengalami bencana banjir akan diberi tumpuan Tenaga Nasional Berhad (TNB).Menurut Pengurus Besar TNB Melaka, Khairizam Ibrahim, antara proses dilakukan termasuklah memasang tembok penahan sistem perparitan dan meninggikan aras platform peralatan pencawang-pencawang agar tidak dinaiki air."TNB akan meninggikan dan kerap membuat pemeriksaan aset yang terletak di daerah Alor Gajah dan Melaka Tengah itu agar tidak mudah dinaiki air, terutamanya ketika hujan lebat berlaku. Langkah dibuat untuk memastikan keselamatan orang ramai," katanya kepada pemberita di sini.

Tambahnya, TNB Melaka juga akan melakukan pemantauan di pusat-pusat pemindahan banjir, untuk memastikan bekalan elektrik tidak terputus.


Legenda bola sepak Kelantan Hashim Mustapha meninggal dunia

KOTA BHARU, 29 November- Bekas pemenang anugerah Kasut Emas Liga Malaysia pada 1990, 1993 dan 1994, Mohd Hashim Mustapha menghembuskan nafas terakhir di Hospital Universiti Sains Malaysia (HUSM) Kubang Kerian di sini, pada malam Selasa.Mohd Nizab Ayub, menantu kepada bekas penyerang prolifik Kelantan itu berkata bapa mentuanya, yang sedang mendapatkan rawatan di hospital tersebut meninggal dunia pada 10.25 malam, akibat komplikasi kencing manis.“Papa (Mohd Hashim) meninggal dunia di sisi ahli keluarga selepas menerima rawatan di Unit Rawatan Rapi (ICU) HUSM Kubang Kerian.“Jenazah Papa akan dikebumikan esok,” katanya ketika dihubungi Bernama.Mohd Hashim sebelum ini terpaksa ditidurkan berikutan keadaannya yang agak kritikal.

(FOTO FB Kelantan United Football Club)

Pada Oktober, Mohd Hashim yang berusia 57 tahun menjalani pembedahan memotong kaki kirinya, akibat penyakit kencing manis yang dialaminya sejak beberapa tahun lalu.Legenda bola sepak Kelantan itu pernah dinobatkan penjaring terbanyak dan memenangi anugerah kasut emas pada era 90-an dalam saingan Liga Malaysia, selain turut mewakili negara pada era tersebut.Penyerang kelahiran Kota Bharu itu, pernah dilantik sebagai penolong jurulatih pasukan Kelantan pada 2010 sehingga 2012, dan pernah menjadi ketua jurulatih pasukan Tok Janggut Warriors FC yang beraksi dalam Liga M3. -BERNAMA


Banjir: Dua PPS dibuka di daerah Sepang

SHAH ALAM, 29 November- Dua pusat pemindahan sementara (PPS) dibuka malam tadi berikutan Kampung Ampar Tenang dan Kampung Sri Tanjung di Sepang dinaiki air sejak petang semalam. Sekretariat Jawatankuasa Pengurusan Bencana Negeri, Angkatan Pertahanan Awam Malaysia Negeri Selangor melaporkan dua PPS di Dewan Taman Gemilang dan Dewan Orang Ramai di Dengkil menempatkan seramai 103 mangsa daripada 29 buah keluarga. Terdahulu, Pengarah Jabatan Bomba dan Penyelamat Malaysia (JBPM) Selangor, Norazam Khamis memaklumkan, terdapat insiden ban pecah berlaku susulan hujan lebat di Kampung Ampar Tenang yang menyebabkan limpahan air daripada projek perumahan berhampiran. Katanya kejadian tersebut menyebabkan berlaku banjir dengan kedalaman air setinggi 1.22 meter yang menjejaskan 10 buah rumah. “Semua penghuni terdiri daripada 18 keluarga telah berpindah ke tempat selamat lebih awal dan pihak bomba terus membuat pemantauan serta membantu penduduk di lokasi,” katanya dalam kenyataan.

Terdahulu, hujan berterusan sejak pukul 2.00 petang menyebabkan beberapa kawasan di Sepang dan Putrajaya dilanda banjir kilat.-BERNAMA


Kanak-kanak lelaki maut dihempap tiang elektrik

CHANGLUN, 30 November- Seorang kanak-kanak lelaki maut, manakala dua lagi rakannya ditemui tidak sedarkan diri selepas dihempap longgokan tiang elektrik di Kampung Belukar Changlun, di sini petang semalam.Pengarah Jabatan Bomba dan Penyelamat Malaysia (JBPM) Kedah, Penolong Kanan Pesuruhjaya Bomba Sayani Saidon berkata, pihaknya menerima panggilan kecemasan berkaitan kejadian tersebut pada pukul 5.33 petang."Ketiga-tiga mangsa dipercayai telah bermain berdekatan tiang elektrik yang dilonggokkan di bahagian tepi jalan sebelum tiang berkenaan jatuh dan menghempap kesemua mangsa.Sebaik anggota bomba tiba, kesemua mangsa telah berjaya dibawa keluar oleh orang awam dengan menggunakan jengkaut,” katanya menerusi kenyataan.

(Anggota bomba mengangkat salah seorang mangsa yang tidak sedarkan diri ke atas pengusung)

Tambah beliau, dua mangsa yang tidak sedarkan diri telah dibawa ke Hospital Jitra manakala mangsa yang meninggal dunia telah diserahkan kepada polis untuk tindakan lanjut.

Mangsa yang terlibat berusia 10 dan 11 tahun.


Operasi LRT Kelana Jaya kembali pulih

KUALA LUMPUR, 29 November- Perkhidmatan Transit Aliran Ringan (LRT) Laluan Kelana Jaya yang mengalami gangguan petang semalam telah kembali pulih.Rapid Rail Sdn Bhd selaku pengendali perkhidmatan dalam satu kenyataan memaklumkan, kerja-kerja baik pulih komponen yang rosak akibat disambar petir telah selesai.Menurut kenyataan itu, setakat  pukul 10.00 malam tadi, semua operasi tren yang melalui stesen LRT Kerinchi beroperasi secara automatik dan normal di kedua-dua hala.“Pasukan jurutera akan terus memantau kestabilan sistem di kawasan terlibat. Rapid Rail sekali lagi ingin memohon maaf kepada pengguna atas kesulitan yang dihadapi,” menurut kenyataan itu.

Gangguan perkhidmatan LRT Laluan Kelana Jaya berpunca daripada Sistem Keselamatan Hentian Kecemasan Pencerobohan Penumpang (PIES) yang aktif secara tiba-tiba selepas disambar petir di Stesen LRT Kerinchi.Ia menyebabkan semua tren yang melalui kawasan berkenaan terpaksa dipandu secara manual, mengakibatkan kelewatan jadual perjalanan dan kesesakan platform berlaku di beberapa stesen.


Komponen sistem PIES disambar petir, LRT Kelana Jaya alami gangguan lagi

KUALA LUMPUR, 29 November- Rapid Rail Sdn Bhd, pengendali perkhidmatan Laluan transit aliran ringan (LRT) laluan Kelana Jaya memohon maaf kepada pengguna yang mengalami kesulitan akibat gangguan teknikal yang berlaku kesulitan akibat gangguan teknikal yang berlaku pada pukul 5.46 petang tadi. Rapid Rail dalam satu kenyataan berkata, gangguan tersebut berpunca daripada Sistem Keselamatan Hentian Kecemasan Pencerobohan Penumpang atau ‘Passenger Intruder Emergency System (PIES) yang teraktif (activated) dan secara tiba-tiba dipercayai telah disambar petir di Stesen LRT Kerinchi yang menyebabkan tren dari kedua dua arah tidak dapat melalui kawasan tersebut.

Menurut Rapid Rail lagi, Kakitangan teknikal sedang berada di lokasi bagi menjalankan kerja-kerja baik pulih.

Tambah kenyataan tersebut, Perkhidmatan bas perantara percuma disediakan bagi membawa penumpang dari stesen-stesen LRT yang terjejas bagi memudahkan perjalanan penumpang."Perkhidmatan bas perantara percuma telah disediakan bagi membawa penumpang dari Stesen LRT Bangsar ke Stesen LRT Pasar Seni dan Stesen LRT KLCC ke Stesen LRT Pasar Seni.Kakitangan operasi dan Polis Bantuan telah ditempatkan di platform bagi mengendalikan orang ramai" “Pengumuman menerusi laman media sosial Rapid KL, di stesen dan di dalam tren telah dilakukan untuk makluman pengguna,” ujarnya.


MAIWP sasar 1,000 anak asnaf dalam penglibatan program pendidikan profesional

KUALA LUMPUR, 29 November- 1,000 anak asnaf disasar mengikuti program pendidikan profesional dengan jaminan pekerjaan pada tahun depan.Menurut Pengerusi Majlis Agama Islam Wilayah Persekutuan (MAIWP), Tan Sri Dr Mohd Daud Bakar, perkara itu diputuskan dalam Mesyuarat Jawatankuasa Baitulmal, pagi tadi. MAIWP tetap komited menangani isu pengangguran dengan membantu anak-anak asnaf mendapat peluang pekerjaan terbaik meski melibatkan kos yang tinggi. Inisiatif baharu itu turut mendedahkan pelajar asnaf terhadap ekonomi gig sekali gus mencorak landskap ekonomi negara untuk beralih kepada ekonomi digital."Saya boleh hebahkan kepada masyarakat bahawa tahun hadapan kita telah menyasarkan 1,000 anak asnaf perlu diberi suntikan pendidikan professional dalam pelbagai bidang dan fokus pada ekonomi gig.Bidang baru perlukan tenaga kerja pakar walaupun tiada kelayakan SPM atau Diploma ke, mereka tetap boleh masuk sebagai kursus kemahiran," kata Dr Mohd Daud ketika ditemui pemberita RTM pada Majlis Pelancaran Ihsan Kasih KhaiRosma di Kuala Lumpur.

(Pengerusi MAIWP, Tan Sri Dr Mohd Daud Bakar)

Dalam majlis itu, MAIWP telah meluluskan peruntukan sebanyak RM300,000 bagi pembiayaan Program Ihsan Kasih oleh Pertubuhan Kasih KhaiRosma. Bantuan itu adalah bagi meringankan masalah kewangan keluarga asnaf yang diuji dengan anak-anak mempunyai penyakit kronik. Bantuan tersebut meliputi kos perbelanjaan khas bulanan, kos pengangkutan dan kos pembedahan. Jelasnya, pada tahun ini, sebanyak RM64,756, 350 disalurkan MAIWP untuk membiayai program kebajikan dan dakwah yang dilaksana oleh Pertubuhan Bukan Kerajaan (NGO).Pertubuhan Kasih KhaiRosma yang diusahakan sejak Mei lepas diasaskan pasangan penyanyi Khai dan Rosma.Kedua-duanya menzahirkan rasa syukur apabila kerja-kerja amal dilakukan mendapat kerjasama MAIWP sekali gus dapat membantu lebih ramai kanak-kanak yang mempunyai penyakit kronik.


Isu pemburuan haram dan habitat hidupan liar, perlu diberi perhatian

KUALA LUMPUR, 29 November - 90 peratus isu pemburuan haram di sekitar Taman Negeri Royal Belum berjaya dikurangkan.Ia dilaksana menerusi inisiatif penguat kuasa rondaan SMART serta pemerkasaan pegawai perhutanan dan Taman Negeri oleh Jabatan Perlindungan Hidupan Liar dan Taman Negara (PERHILITAN).Pengurus Projek Improving Connectivity Central Forest Spine (IC-CFS), Dr. Samsudin Musa berkata kehilangan habitat kehidupan liar dan pemburuan haram merupakan dua masalah utama biodiversiti perhutanan yang dihadapi Malaysia. "Kita melaksanakan rondaan pintar di mana ia adalah mekanisme antarabangsa yang digunakan oleh negara-negara di dunia ini.Maka, kita guna langkah yang sama untuk kita kongsikan maklumat. Sebagai contoh, jika PERHILITAN ke Jabatan Perhutanan guna sistem sama, kita boleh kongsikan maklumat itu secara terus," kata Dr. Samsudin Musa kepada pemberita RTM pada Program Pameran Projek IC-CFS di ibu negara.Projek Improving Connectivity in the Central Forest Spine (CFS) merupakan kerjasama antara Kerajaan Malaysia dengan United Nations Development Program (UNDP).Dibiyai oleh Global Environment Facility (GEF) sebagai usaha pemeliharaan serta pemuliharaan kepelbagaian biologi hutan di negeri Pahang, Perak dan Johor.Selain itu, ia dapat memberi manfaat kepada komuniti setempat dari segi pembangunan eko-pelancongan seperti penghasilan madu tualang, santuari ikan dan pengawasan burung kenyalang.


JAIS dan SPRM bekerjasama tangani rasuah di masjid dan surau

SHAH ALAM, 29 November-Jabatan Agama Islam Selangor (JAIS) dan Suruhanjaya Pencegahan Rasuah Malaysia (SPRM) bersetuju memasukkan klausa khas peringatan integriti bagi mengelakkan kes penyalahgunaan kuasa dan salahlaku membabitkan insitusi masjid dan surau di Selangor.Exco Pembangunan Luar Bandar, Kampung Tradisi, Adat Istiadat Melayu, Kebudayaan dan Warisan, Borhan Aman Shah berkata, Garis Panduan Pengurusan Kewangan Masjid dan Surau Negeri Selangor 2016 telah dijadikan rujukan oleh pihak SPRM.

Katanya, SPRM telah merangka garis panduan pengurusan kewangan masjid dan surau Malaysia yang diselaraskan oleh Jabatan Kemajuan Islam Malaysia (Jakim).

Beliau berkata demikian semasa menjawab pertanyaan daripada ADUN Bukit Melawati, Juwairiya Zulkifli mengenai cadangan memastikan semua masjid menjalankan kerjasama dengan pihak SPRM semasa sidang Dewan Undangan Negeri (DUN) Selangor di Shah Alam.


Yayasan Angkasawan sasar pelajar B40 sertai Program"1 Keluarga 1Profesional"

BUKIT BARU, 29 November-Yayasan Angkasawan Negara menyasarkan seramai 300 pelajar menyertai program “1 Keluarga 1 Profesional” bagi melahirkan profesional dalam pelbagai bidang perubatan.Timbalan Yayasan Angkasawan Negara, Datuk Shahrul Nizam Yunos berkata, program tersebut yang mendapat kerjasama Majlis Amanah Rakyat (MARA) dan Manipal Universiti College Malaysia (MUCM) itu memberi keutamaan kepada pelajar B40 memandangkan kos pengajian bidang perubatan yang tinggi.

(Timbalan Yayasan Angkasawan Negara, Datuk Shahrul Nizam Yunos)

"Program yang ditawarkan gabungan usahasama Yayasan Angkasawan dan MARA ini amatlah terbaik terutamanya kepada pelajar daripada Bumiputera Melayu asnaf B40 kerana kita tahu kos pembelajaran perubatan amat tinggi dan MARA menaja bukan sahaja yuran pengajian tetapi juga sara hidup". Kata Shahrul.Beliau berkata demikian selepas Majlis Promosi Program “1 Keluarga 1 Profesional” di Manipal University College Malaysia, Bukit Baru, Melaka.


Selangor perkenal Dasar dan Pelan Tindakan Perubahan Iklim capai pembangunan berdaya tahan

SHAH ALAM, 29 November- Kerajaan Selangor memperkenalkan Dasar dan Pelan Tindakan Perubahan Iklim Selangor sebagai panduan kepada agensi terlibat mencapai pembangunan berdaya tahan.EXCO Alam Sekitar Hee Loy Sian berkata pelan diluluskan pada 19 Oktober lalu selepas cadangan penubuhannya dibawa ke Majlis Mesyuarat Kerajaan Negeri.

“Dasar itu dibuat sebagai rangka kerja bagi menggerakkan dan memberi panduan kepada Kerajaan Negeri, pihak berkuasa tempatan, jabatan dan agensi negeri, industri, masyarakat setempat serta pihak berkepentingan lain dalam mencapai pembangunan yang berdaya tahan iklim", Kata Hee Loy Sian.

(EXCO Alam Sekitar Selangor, Hee Loy Sian ketika menjawab persoalan lisan di DUN Selangor/ Foto FB HeeLoySian)

Menurutnya, jawatankuasa itu bakal dianggotai oleh pakar-pakar berpengalaman dalam bidang pembangunan dasar, iklim, perancangan bandar dan perbandaran.

Beliau menjawab pertanyaan lisan Adun Bandar Utama, Jamaliah Jamaluddin berhubung pelan adaptasi dan mitigasi bagi menghadapi isu perubahan iklim dalam sidang Dewan Negeri Selangor di Shah Alam.


Negeri Sembilan rangka pelan jangka panjang bagi atasi banjir kilat di Johol

SEREMBAN, 29 November-Kerajaan Negeri Sembilan melalui Pejabat Tanah dan Galian Negeri Sembilan telah melaksana penyelesaian jangka panjang untuk mengatasi masalah banjir kilat di kawasan Johol, Kuala Pilah.Menteri Besar, Datuk Seri Aminuddin Harun berkata, berdasarkan hasil keputusan Majlis Mesyuarat Kerajaan Negeri Sembilan pada 21 Jun lalu telah bersetuju melakukan timbal balik hasil daripada mengeluarkan, mengalih dan mengangkut bahan batuan serta kerja-kerja penyelenggaraan dan pemuliharaan sungai.

(Menteri Besar Negeri Sembilan, Datuk Seri Aminuddin Harun ketika menjawab soalan lisan pada Persidangan  Dewan Undangan Negeri Negeri Sembilan Ke-14)

Antara kawasan yang dikenal pasti berlaku banjir akibat limpahan air sungai ialah di Rumah Rakyat Kuala Johol yang berhampiran dengan pertembungan di antara Sungai Johol dengan Sungai Jelai.

"Kaedah ini adalah melalui lantikan terus atau rundingan terus oleh pegawai kewangan negeri kepada anak syarikat kerajaan negeri. Kelulusan fast track ini adalah tertakluk kepada kerja-kerja penyelenggaraan atau pemuliharaan sungai atau kolam untuk kes tertentu sahaja".Beliau berkata demikian bagi menjawab soalan lisan ADUN Johol, (BN-Johol) pada Persidangan Keempat (Belanjawan), Penggal Kelima Dewan Undangan Negeri (DUN) Negeri Sembilan Ke-14 di Seremban.Sementara itu, Jabatan Pengairan dan Saliran Daerah Kuala Pilah juga melaksana beberapa pelan jangka masa pendek antaranya kerja-kerja penyaluran Sungai Jelai serta kerja-kerja lain berkaitan di Kampung Air Taling, Mukim Johol yang telah siap sepenuhnya pada 11 Ogos lalu dengan perbelanjaan sebanyak RM72,730.


I-Nation 2022, beri pengetahuan mengenai kesan inovasi teknologi

KUALA LUMPUR, 29 November - Isu keterangkuman ekonomi, rantaian bekalan, perubahan iklim, sekuriti makanan dan penjagaan kesihatan menjadi tunjang Persidangan I-Nation 2022.Ia bertujuan memberi pengetahuan tentang bagaimana inovasi teknologi memberi kesan terhadap ekonomi pada masa akan datang.Ketua Setiausaha Kementerian Sains, Teknologi dan Inovasi (MOSTI), Datuk Aminuddin Hassim berkata Malaysia mempunyai peluang membangunkan keupayaan digital yang baharu bagi membina daya tahan dalam pelbagai situasi."MOSTI sedang berusaha ke arah menjadikan Malaysia Negara Berteknologi Tinggi melalui Sains, Teknologi, Inovasi dan Ekonomi (STIE). Kami mahu Malaysia menerajui teknologi dan inovasi termaju untuk meningkatkan daya saing global negara kita. Kami percaya bahawa dengan mengukuhkan dasar dan peraturan akan memakmurkan pembangunan teknologi negara," kata Aminuddin kepada pemberita RTM hari ini di ibu negara.Sidang yang berlangsung selama dua hari ini telah disertai hampir 1,000 orang dalam kalangan penyelidik, ahli akademik, ahli industri teknologi dan agensi berkaitan.

(Ketua Setiausaha MOSTI, Datuk Aminuddin Hassim/Foto FB MOSTI)


Utamakan kes penggubahan wang haram, Hakim ingatkan peguam Rosmah Mansor

KUALA LUMPUR, 29 November - Pihak pembelaan bekas isteri Perdana Menteri, Datin Seri Rosmah Mansor diingatkan untuk memberi keutamaan dalam kes penggubahan wang haram dan pengelakkan cukai.Perkara tersebut ditegaskan Hakim Mahkamah Tinggi Kuala Lumpur, Hakim Mohamed Zaini, hari ini.Peguam yang mewakili Rosmah Mansor, Revin Kumar memaklumkan beliau perlu merujuk peguam bela utama Datuk Geethan Ram Vincent mengenai tarikh perbicaraan sesuai.Mohamed Zaini menegaskan ia perlu diberi keutamaan oleh peguam yang mewakili Rosmah kerana kes tersebut belum dibicarakan walaupun selepas empat tahun isteri bekas Perdana Menteri, Datuk Seri Najib Tun Razak itu didakwa pada 4 Oktober 2018.Terdahulu, Timbalan Pendakwa Raya, Poh Yih Tinn memberitahu mahkamah, pihak pendakwaan akan memanggil 14 saksi untuk memberi keterangan dalam perbicaraan kes tersebut yang dijangka mengambil masa kira-kira dua minggu. Mahkamah kemudian menetapkan 1 Disember ini untuk sebutan bagi menetapkan tarikh perbicaraan kes.Rosmah berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatan kepada Lembaga Hasil Dalam Negeri Malaysia (LHDN).


KBS komited tangani isu iklim dan alam sekitar

PUTRAJAYA, 29 November - Kementerian Belia dan Sukan (KBS) komited dalam menyokong inisiatif golongan belia dalam menangani isu berkaitan iklim dan alam sekitar.Bengkel 'My Climate Action' ini bertujuan mengupas isu iklim dan alam sekitar serta cabaran yang dihadapi golongan belia. Ketua Setiausaha KBS, Datuk Jana Santhiran Muniayan berkata menerusi bengkel ini, golongan belia dapat membentangkan idea mereka bagi menangani isu-isu iklim dan alam sekitar di negara ini."Bengkel ini diadakan antaranya untuk membuka peluang kepada golongan belia menghayati masalah sebenar dan seterusnya mencari jalan penyelesaian. Sekiranya berkesan, ia sesuatu yang lebih baik daripada apa yang dibuat sekarang. Saya telah meminta mereka untuk memanjangkannya kepada kementerian agar kami dapat membawanya kepada pengurusan atasan," kata Jana Santhiran kepada pemberita RTM pada Bengkel 'My Climate Action', di sini.Turut hadir, Timbalan Wakil UNICEF Malaysia, Christopher Davids dan Ketua Setiausaha Kementerian Alam Sekitar dan Air, Datuk Seri Dr. Zaini Ujang.Program dengan kerjasama antara pihak kerajaan dan badan agensi ini adalah bagi menyokong tindakan golongan muda serta melindungi hak mereka terhadap persekitaran yang bersih, selamat dan mampan.

(Ketua Setiausaha KBS, Datuk Jana Santhiran Muniayan/Foto FB KBS)


Harga bekalan keperluan meningkat, KPDNHEP adakan rundingan dengan industri

PUTRAJAYA, 29 November - Harga bekalan makanan yang meningkat harus diambil tindakan sewajarnya berikutan kenaikan harga telur ayam di pasaran. Menurut Ketua Setiausaha KPDNHEP, Datuk Azman Mohd Yusof, pihaknya dalam proses membuat rundingan bersama pihak industri berkenaan mengenai harga dan serta bekalan di pasaran."Kita nak melihat aspek harga juga kerana ia adalah satu perkara yang amat penting, harga yang munasabah untuk rakyat. Kita akan memberikan penekanan serta keutamaan agar rakyat tidak terkesan dengan isu ini dan itulah antara usaha-usaha yang kita lakukan ketika ini," kata Azman kepada pemberita RTM di Putrajaya.Tambahnya, rundingan berkenaan dibuat supaya bekalan keperluan tidak terputus pada masa akan datang. Masyarakat juga dinasihatkan untuk membuat aduan kepada KPDNHEP jika terdapat mana-mana pasaran yang menaikkan harga barang keperluan secara mendadak.


JOHOR BAHRU, 29 November- Dua lelaki berumur 57 dan 64 tahun cedera, selepas tabung gas NGV sebuah lori meletup di sebuah stesen minyak di Jalan Langkasuka, Kawasan Perindustrian Dato Onn, Johor Bahru, Johor.Kejadian berlaku kira - kira 12 tengah hari tadi ketika salah seorang mangsa yang merupakan pekerja stesen minyak terbabit, mengisi gas ke dalam tabung NGV lori berkenaan.Komander Operasi Jabatan Bomba dan Penyelamat Malaysia (JBPM) Johor, Penolong Kanan Penguasa Bomba Mohd Faiz Sulaiman memaklumkan, pekerja tersebut cedera terkena serpihan dan dikejarkan ke Hospital Sultanah Aminah.Manakala pemandu lori cedera pada bahagian tangan, dan dirawat di lokasi oleh Unit Bantuan Perkhidmatan Kecemasan (EMRS)."Impak letupan, mengakibatkan kerosakan pada struktur stesen minyak tersebut, selain merosakkan sebuah teksi, dan asrama pekerja pasar raya berhampiran."Seramai 14 anggota daripada Balai Bomba dan Penyelamat Larkin, beserta sebuah jentera, sebuah ambulans EMRS dan tiga Unit Motosikal Cepat Gerak (RIM) digerakkan ke lokasi," kata Mohd Faiz Operasi tamat 1.30 tengah hari.

(Dua lelaki cedera, tabung gas NGV lori meletup di stesen minyak/JBPM)


Kerajaan Kelantan belanja hampir RM13 juta selenggara jalan

(Datuk Azami Mohd Nor menjawab pertanyaan pada Persidangan Dewan Undangan Negeri (DUN) Kelantan, di Kota Bharu hari ini)

KOTA BHARU, 29 November - Kerajaan Kelantan membelanjakan hampir RM13 juta sepanjang tahun ini sehingga Oktober lalu bagi membaiki dan menaik taraf jalan. Pengerusi Jawatankuasa Kerjaraya, Infrastruktur, Pengangkutan dan Utiliti, Datuk Azami Mohd Nor berkata peruntukan berkenaan sudah disalurkan kepada pihak berkuasa tempatan (PBT). Peruntukan disediakan secara tahunan bawah Peruntukan Pembangunan Kerajaan Negeri selain Kumpulan Wang Amanah Penyelenggaraan Negeri (KAPJN) untuk membantu PBT memperbaiki dan menaik taraf jalan. Antara faktor kerosakan jalan di jalan-jalan seliaan PBT yang dikenal pasti adalah kerja-kerja pembangunan yang membabitkan jentera berat secara sistem perlongkangan yang tidak efisyen. Beliau berkata demikian bagi menjawab pertanyaan dikemukakan Ahli Dewan Undangan Negeri (ADUN) Tanjing Mas, Rohani Ibrahim pada Persidangan Dewan Undangan Negeri (DUN) Kelantan, di sini hari ini. Terdahulu, Rohani bertanya mengenai perancangan dan kaedah penyelesaian kerajaan negeri berkaitan jalan rosak. Mengulas lanjut, Azami yang juga ADUN Kadok berkata semua PBT diarahkan untuk memastikan kawalan terhadap kerja-kerja pembangunan dari masa ke semasa. Di samping itu juga katanya, untuk menaik taraf sistem perlongkangan, kerajaan negeri menyalurkan peruntukan berjumlah RM2.9 juta kepada semua PBT di seluruh negeri di bawah peruntukan pembangunan.

Dalam pada itu, Azami turut memaklumkan projek baik pulih tebing sungai di Kampung Pohon Celagi, Pasir Mas dijangka siap sepenuhnya bulan depan. Setakat ini kerja-kerja membaik pulih runtuhan tebing terbabit kini mencecah 96.5 peratus.  Beliau memaklumkan kerja-kerja baik pulih turut melibatkan beberapa runtuhan susulan bersebelahan lokasi runtuhan awal termasuk di Kampung Jias iaitu 1.7 kilometer dari projek Pohon Celagi. Azami menjawab pertanyaan Ahli Dewan Undangan Negeri (ADUN) Chetok, Zuraidin Abdullah. Beliau turut menjelaskan Jabatan Kerja Raya (JKR) Pasir Puteh sudah mengeluarkan notis kepada kuari berhubung jalan masuk ke kuari membahayakan kepada pengguna jalan raya. Notis melibatkan penutupan jalan akibat kegagalan pihak kuari mengambil tindakan terhadap keperluan yang disyaratkan berdasarkan Seksyen 85, Akta Pengangkutan Jalan (Akta 333). ADUN Gaal, Mohd Rodzi Ja’far bertanya mengenai langkah diambil kerajaan negeri bagi mengelak berlakunya kemalangan di laluan masuk ke tapak kuari khususnya di Bukit Yong, Pasir Puteh.


Sokongan warga perkhidmatan awam, bantu kembalikan era kegemilangan negara

PUTRAJAYA, 29 November- Penjawat awam diminta bekerjasama dengan kepimpinan kerajaan bagi membawa perubahan agar negara dapat kembali ke zaman kegemilangannya.

Perdana Menteri, Datuk Seri Anwar Ibrahim mahu semangat 'islah' iaitu perubahan ke arah kebaikan demi negara diamalkan penjawat awam.

"Negara ini memerlukan perubahan, suatu tahap yang kita pernah capai dahulu, malangnya merosok. Merosok itu baik ekonominya, baik kestabilannya ataupun disiplinnya.""Cuma kadang-kadang juga ada kaitannya dengan kelemahan pimpinan dan kaitannya diperingkat penjawat awam", katanya.

(Perdana Menteri, Datuk Seri Anwar Ibrahim)

Beliau berucap pada Majlis Perjumpaan Bersama Warga Jabatan Perdana Menteri, pertama di Putrajaya.

Tambah beliau, meskipun kerajaan dan pimpinan bertukar ganti, namun penjawat awam kekal dengan maksud mengangkat sistem dan peraturan negara dengan tegak dan hukumnnya.

Berdasarkan pengalamannya sebagai Menteri Kewangan sebelum ini, beliau optimis untuk melaksanakan tugas dengan penuh tanggungjawab.


Simulasi kecemasan, Plaza Tol Ipoh Utara-Ipoh Selatan arah selatan ditutup

IPOH, 29 November- Laluan di antara Plaza Tol Ipoh Utara dengan Ipoh Selatan dari KM267.3 ke KM280.6 (arah selatan) akan ditutup sementara, esok bagi melancarkan latihan simulasi kecemasan yang dijadual bermula 10 pagi hingga 2.30 petang.Ketua Pegawai Operasi PLUS Malaysia Bhd, Datuk Zakaria Ahmad Zabidi berkata pengguna lebuh raya dari Kuala Kangsar dan utara dinasihati menggunakan Jalan Persekutuan (FT240) susur Jalan Jelapang-Ampang.Manakala pengguna lebuh raya menuju selatan dinasihat memasuki semula lebuh raya PLUS melalui Plaza Tol Ipoh Selatan."Latihan respons kecemasan diadakan secara berkala bagi mengukur kesediaan dan tindak balas PLUS, pasukan kecemasan dan agensi berkaitan dalam menguruskan situasi kecemasan di lebuh raya."Ia turut melibatkan pelbagai agensi seperti Pihak Berkuasa Lebuhraya Malaysia, polis, Jabatan Pengangkutan Jalan serta Jabatan Bomba dan Penyelamat," kata Zakaria Hubungi PLUSLine di talian 1800-88-0000 untuk maklumat trafik terkini atau mendapatkan bantuan jika berlaku kecemasan.

(Simulasi kecemasa, Plaza Tol Ipoh Utara-Ipoh Selatan arah selatan ditutup sementara esok/PLUS)